
angawi senior Ketut Rida embas ring Banjar Kanginan, Desa Sulang, 

Kecamatan Dawan, Klungkung, duk 11 September 1939. Dane 

muputang sekolah ring SGA Stella Duce/ Kanisius Yogyakarta, warsa 
1958, raris nglanturang B1 Bahasa Indonesia ring Denpasar, sakéwanten tan 
prasida puput. 

Ngawit warsa 1960 ngantos 1987 dane kangkat dados guru pengajian ring 
Sekolah Dasar. Minab lanngkung kantos 20 warsa, I Ketut Rida ngambel 
jabatan dados Kepala SD. Siosan ring punika, dane kaangkat dados penilik 
utawi pengawas TK, SD lan SDLB. Ring desa, taler naanin kajudi dados 
bendesa adat Desa Sulang. 

Indik makekawian utawi nyurat, dané maosang sampun mentuk duk kantun 
alit, sangkaning ngarahina dané polih satua saking odahe. Indike punika sané 
ngawinang rasa onengé metu kantos mangkin. Sasampuné nglanturang ring B1 
Jurusan Bahasa, uleng kayunné ring kakawian raris nyansan tumbuh. Dané 
teleb pisan ring paplajahan basa Kawi sajeroning Adiparwa. 

Makudang-kudang kakawian sastra Bali anyar miwah sastra Indonésia sané 
sampun kawedar luiré cerpén, lan novel. Dané sampun umandel, turmaning 
sampun ngamolihang makudang-kudang piagam penghargaan. Penghargaan 
punika minakadi: 

Warsa 1977 - 1978, dané polih pemenang II Sayembara Mengarang Basa 

Indonesia guru-guru SD Tingkat Provinsi Bali. 

Warsa 1979 dados pemenang I pacentokan mengarang Pacapaliring (prosa) 


sajeroning Pesta Kesenian Bali (PKB). 

Warsa 1980, polih juara I Sayembara Mengarang Novel Basa Bali 

kapakilitang ring Bulan Bahasa. 

Warsa 1982, dados pemenang II Mengarang Geguritan sajeroning PKB. 

Warsa 1991 ngamolihang Juara I Lomba Cerpen Basa Bali ring harian Bali 

Post. 

Warsa 1995, polih juara harapan I Lomba Cerpen Basa Bali ring PKB. 

Ngawit warsa 1970 ngantos 1980, makuweh kakawian dane sané kawedar 
ring harian Bali Post. Pupulan puisi dané sané mamurda “Nyiksik Bulu” 
kamedalang antuk Balai Bahasa Dénpasar warsa 2004. Novel basa Bali dané 
sane mamurda “Sunari” kamedalang antuk Yayasan Obor, Jakarta warsa 1999, 
Novel “Sunari” puniki ngawinang I Ketut Rida ngamolihang Hadiah Sastera 
Rancagé saking Yayasan Kebudayaan Rancagé Bandung warsa 2000. Lan ring 
warsa 2014 dané ngamolihang Widya Pataka saking Gubernur Bali antuk 
cakepannyane sané mamurda “Lawar Goak”. 

I Ketut Rida nyujur sunia dina Sukra, 1 April 2022 soré ring RSUD 
Klungkung. Dané nyujur sunia sangkaning saking sué sampun nandang 
sungkan sesek. Linanan ring punika, sampun saking 10 warsa peparunyané 
prasida kaanggén asiki, sangkaning malih siki nyabran rahina sayan ngalitang. 


Dumogi dané polih genah sané becik, dumogi Amor ing Acintya. 

i ketut rida: tiang ten 
madrebé mesin tik 


ayun Ketut Rida sadaweg ngarya reriptan marupa kriya sastra 
mabasa Bali sayuakti ageng pisan, sakéwanten setata kapialangin 
olih mesin tik. “Tiang ten madrebé mesin tik. Yéning nulis, tiang 
musti nyelang ring kantor perbekel,” baos Ketut Rida (61) polos rikanjekan 
Temu Sastra Bali Anyar ring Balai Bahasa, Tembau Denpasar, duk panelas 
Désémber sané lintang. Sadaweg punika, Ketut Rida rauh mrika santukan jagi 
molihang pangormatan sareng 10 pangawi tiosan saking Yayasan Sabha Sastra 
Bali, kasukserahang olih Asisten III Sékwilda Bali, Ngakan Madé Samudra SH. 


Yadiastun wénten kakirangan dané pinaka pangawi, Ketut Rida sampun 

manggeh pinaka silih tunggil pangawi Bali modern sané mabuat 
kawéntenannyané. 

Ketut Rida embas ring Banjar Kanginan, Désa Sulang, Klungkung, 11 
Séptémber 1939. Duké alit, kadi alit-alit tiosan ring désa, dané seneng pisan 
mirengang satua. “Dadong sering pisan macarita, nyatua sadurungé sirep. 
Mawit saking drika tiang demen satua-satua Bali,” baos Ketut Rida. 

Kapitresnan dané ring sastra miwah basa Bali kaweweh-wewehin antuk 
ngaranjing ring Jurusan B-1 Bahasa Indonésia ring Singaraja. Warsa 1960- 
1987, Ketut Rida makarya dados guru. Nyapnyap santukan nyingakin 
kawagedan sisyané mabasa Bali sané manut ring anggah-ungguh basa, guru 
Rida sering mikayunin pamargi sané pinih becik mangda para sisya meled 
miwah santep jagi mapauruk indik basa Bali. Raris, embas pikayunan dané 
nyurat satua nganggén basa Bali. Novél Sunari sané kasurat warsa 1980 
wantah silih tunggil kriya sastra sané mabuat, anut ring para yowanané, 
inggian santukan basannyané sané ingan taler santukan unteng satuané wantah 
kahanan tresnan para yowana ring sekolahan. 

Dané taler meled nyurat novél punika santukan dané pisarat jaga nyarengin 
swayembara. “Yéning tiang ten mresidayang nyelang mesin tik ring kantor 
lurah, minab novél Sunari puniki nénten pacang embas. Mangda mrasidayang 
nyarengin swayembara, satuané patut kaketik. Masurat antuk tangan nénten 
dados,” baos anak lanang sané makumis puniki. Sunari prasida ngamolihang 
juara I lomba ngawi novél mabasa Bali warsa 1980. 

Sadurung punika, Ketut Rida sampun sering molihang juara lomba ngawi 
mabasa Indonesia pantaraning guru-guru SD sa-Bali. Warsa 1991 Rida 
molihang juara I Lomba Cerpen Basa Bali sane kalaksanayang sajeroning 
Pesta Kesenian Bali. Yadiastun mesin tik polih antuk nyelang, pisarat Rida 
ritatkala ngawi nénten surud-surud. Kriya sastran dane sering pisan dados 
kriya sastra sané pinih becik. “Tiang sarat pisan ngaturang punia, mautsaha 


ngajahin alit-alit para yowana Bali, mabasa Bali sané patut,” baos anak lanang 

sané keris punika tur ngawit saking panelas warsa 1980 kasudi dados 
pangawas TK, SD, miwah SDLB ring Klungkung. Sajaba dados pensiunan 
guru, Rida sané kasép makerab kambé (duk mayusa 60 lintang kantun madué 
raré), taler dados Bendésa Adat Désa Sulang miwah Klian Pura. 

Kanggen nagingin galah danéné sasampun pensiun, Ketut Rida mangkin 
ngarahina ngempuang okan dané sané pinih alit, ring genah danéné ring Désa 
Sulang, Klungkung, sané inang. “Dumadak tiang mresidayang ngalanturang 
nyurat, sambil ngempu pianak. Kéwanten, tiang ten madrebé mesin tik kantos 
mangkin,” baos raganné, tambis-tambis tan pasemita. Rida, kantos mangkin 
sayuakti kantun ngalantur nyurat satua ring kertas dobel folio sané magaris- 


garis. Kantun, nénten antuk mesin tik, sakĉwanten nyurat antuk tangan. 


Catetan: Kakawian Prof. Dr. I Nyoman Darma Putra puniki naanin kawedar 
ring Majalah Sarad edisi Februari 2000 No. 2 TH. 1 antuk murda I Ketut 
Rida: Saya tak Punya Mesin Tik. Kakawian puniki kawedar malih ring 
Majalah Suara Saking Bali sane kabasabaliang antuk IGA Darma Putra. 

I Ketut Rida 


lawar goak 





Manik Sudra 


ulan galang maglanaran nemonin purnama, kadulurin langité masih 
galang tuara ada gulem ane nyantulin sunarannyane. Lelawah yadin 
malongé pakaberber ngiderin punyan poh yadin sabo ané sedeng 
mabuah. Munyinne pacruit nyihnayang girang maan tetedayan. Anginĉ aris 
nigawinang don nglibir klĉlam-klĉlam kena sunaran bulan satmaka ngulapin 


nanjayang wohnyanĉ. 

Krama désa marĉrod-rĉrod, luh muani, cerik kelih mapamit uli Pura Dalem 
suud ngaturang bakti. Makejang pada mapayas manut dudonan anak mabakti. 
Ané luh-luh nyuun aturan lungsuran uli pura. Dinané jani nemonin Tumpek 
Kuningan, odalan Ida Batara Dalem Bukit Gesing. Setunggal Kuningan sinah 
suba ramé kramané ngaturang ayah saha ngaturang bakti. Manut dresta 
ritatkala piodalan di Pura Dalem, Pura Puseh yadin di Pura Désa, Ida Batara 
nyejer telung dina. Sajeroning Ida Batara nyejer, sabilang banjar maan giliran 
makemit utawi magebagan. Dinané jani ané maan magebagan di pura tuah 
Banjar Kelodan. Ento awinan Men Ngodĉt saha pianakne luh-luh sateked 
jumah gegéson madabdaban di paon. Sasubané tragia, Pan Ngodét muah 
pianakné muani, Wayan Ngodét, Nengah Ngedet marérod ka paon. 

Suud madaar, Ni Ngidit tekén Ni Ngidut gegéson maséh, nabdabang tikeh 
tekén galeng, praya bareng makemit di pura. 

“Pa, kaliapa kal majalan, icang suba sayaga,” Nyoman Ngidit nolih 
bapanné itep nampin, di ampike. 

“Nden malu, bapa nu nampin.” 

Sasubane nampin lan menehang udeng, Pan Ngodet nolih pianakne ane 
suba ngantiang. 

“Lan dong majalan!” 

Pan Ngodet tusing perlu ngaba prakpak, wiréh galang bulan€ satmaka 
lemah. Munyin balange ramé di sisin margané, mirib ia bareng liang kasunarin 
bulan. 

Di Pura Dalem suba ramé pamedeke tangkil. Ada ané mapunduh negak di 
bataran bale piasanĉ matutur-tuturan. Cerik-cerikĉ macecimpedan saling 
kedekin. Di natar puranĉ kramané napak negak yadin matimpuh ngaturang 
kidung. Ada masih ane sakuwala milu negak madigehang. Kéto masih Pan 
Ngodét bareng negak ditu milu ngaang-ngeeng nuutang reng kidung, sawiréh 
ia mula tusing bisa makidung. Ia dot bisa makidung cara anaké lĉnan, nanging 


ia tusing pati maan galah malajah makidung. Ento awananné ia demen 

madingehang, milu nuut nuutang, diagetĉ masih maan nuduk rerambangan 
bantas telung pada. 

“Nah dong Pan Ngodét, tegarang jani jemakang, pang barengina ban ane 
lenan,” Pan Bagia nolih tur nundik Pan Ngodeĉt. 

“Ah, Beli Wayan ewer, tiang ten bisa napi men jemakang. Niki tiang tuah 
nuut-nuutang, sambilang malajah ngrambang.” 

“Yén tusing ngelah rerambangan, lautang mamaca, ditu di arepan negak?” 

“Béh né Beli Wayan bénjul, tiang ten nawang tastra tundén Beli mamaca, 
Pan Ngodét raosné seken. 

“Yéh, sing mitaen beli, Pan Ngodét tusing bisa mamaca. Da nyén salah 
tampi, beli tusing ada keneh éwér tekén nyama,” Pan Bagia ngurut-urut paanĉ 
Pan Ngodet. Pan Ngodét makenyem manggutan. 

Gumine sayan peteng, cerik-cerikĉ pada kenyel maplalian, ada ane suba 
geris-geris maseksek pules di bataran piasanĉ. Pan Ngodĉt marasa kiap wiréh 
maayub di natare. Ia bangun makita nampin tur masinutan. Ia nuju ka jaba 
pisan ngojog bale pagongan ngilangang isis. Dapetanga Guru Made Wiweka 
matutur-tuturan ngajak Pan Lasia ditu. 

“Sareng, Guru.” Pan Ngodet ngeesang dewek tur bareng negak. “Jalan, dini 
bareng,” Guru Made nyaurin. 

Pan Ngodet mesuang kompek uli di pakadutanne nuli ngagah lekesan. 
“Rarisang, Guru Made! Kayun? Niki tiang mabekel lekesan.” Keto masih 
marep teken Pan Lasia. 

“Tiang mara masih suud nampin,” barengan Guru Made muah Pan Lasia 
masaut. 

Sedeng Pan Ngodet nginang, Guru Made matakon anggon ngilangang sepi. 
“Kenken jani ortane Pan Ngodet, nyak luung pamupunĉ di carik?” 

“Yéning baosang becik, yakti becik duaning tan wénten mrana sané 
ngrusak. Sakéwanten wantah amunikaan pateh kadi sané sampun-sampun,” 


Pan Ngodét masaut sasubané makecuh. 

“Jani mirib suba beneh sida cukup pangupa jiwané, Beli,” Pan Lasia nyelag. 
“Pianak beliné jani suba pada kelih, makejang suba pada nekaang pagaén. 

“Yen pangenahné saja keto Pan Lasia,” Pan Ngodet nolih Pan Lasia saha 
nyrere Guru Made. 

“Yakti Guru, tiang taler meweh mamanah. Pakantenan tiange patut kadi 
pajar ipun Pan Lasia. Tiang madrebe bangket bulihan tenah, tanah tlajakan 
madaging kelapa sawatara limolas puun, punyan pisang lan sane siosan. 
Pianak tiang sané paling kelih ngubuh jaran, sané manengah sareng tiang 
makarya ring carik maduluran ngubuh banténg akit, méménipun sareng 
pianaknyané luh makakalih madolan ka pasar, ri tatkala polih ngulak-ulak 
pamupu ring carike.” Pan Ngodét mangsegan. 

“Yén buka akekéto, patuté nyidayang suba idup Pan Ngodété,” Guru Madé 
Wiweka nyelag raosne Pan Ngodet. 

“Nika sampun ten kamanah untuk tiang. Tiang makurenan sareng nemnem, 
sami makarya, kantun kewanten lilit utang,” Pan Ngodet nyambung raosne. 
“Yéning pantuné ring carik sampun embud, tiang jet ten kantun madrébé beras 
yadian jagung, mawinan satata tiang ngawé utang. Napi malih yan kadulurin 
wénten pamargin sasana adat ring pakraman, ngagengang kéwanten sampun 
utang tiangé.” Pan Ngodét bengong, buka anaké maselselan tur nunas pitutur 
tekén Guru Madé, mirib ada jalan utawi pamayuh ane patut laksanayang. Guru 
Made anggut-anggut saha mecuk alis minehin raosné Pan Ngodĉt. 

Petengé sayan gesit, sawat munyin clepuké kapah-kapah ngulgul sepiné. 

“Guru Madé,” Pan Ngodét buin ngawiwilin, “Manawi puniki sané 
kawastanin pegantosan utawi nasib. Kadi sesonggané maosang wadahé wantah 
agayung camplung, yadiastun ring sagara silemang, nanging pikolihanĉ 
wantah asapunika, wantah acamplung, tan lintangan. Minab sangkaning tulis 
gidat tiangé kaon sané ngawinang!” Pan Ngodét nguntul kituk-kituk nyelsel 


déwék. 

Pan Lasia nyelag, “Beli, nguda keto maselselan, mirib tonden pagantian 
beliné nepukin sadia, manian nyĉn nawang suĉca widine lacure jani bisa 
nungkalik.” 

Guru Made Wiweka madekesan, “Yen alihang uli tatwa, idupe jani tuah 
nyambung karma wesana dugas i raga idup ané maluan. Sakĉwala mabuat 
masih apang tawang, sujatinné lĉnan tekén muponin buah karmané ane suba, 
masih galah idupe jani anggon ngardi karma ané melah, mangdane ri wekas 
sida muponin karahayuan. Cutetne patut ada utsuha ane seken, tusing dadi jeg 
nyerah teken nasib.” 

Pan Ngodet muah Pan Lasia anggut-anggut cihna ngresep. 

“Bisa masih lacure jani, ulian gegaene ane jemak tusing nyanggem teken 
ane patut gawenin,” Guru Made nglanturang. 

“Ten kemanah antuk tiang, Guru,” Pan Ngodet majinjin. 

“Kenken ento,” Guru Made nimbal, “Upami yen i raga patut dadi dagang, 
nyemak gegaen undagi, sinah suba tusing anut, mawinan tan sida mapikolih 
amun geguatne.” 

“Yen kadi punika minab Guru mrasidayang ngicen tiang pituduh utawi 
pamargi napi pakaryané sané patut ambil tiang, mawastu tiang nyidayang idup 
kadi patuté, nénten satata kakirangan.” Pan Ngodét seken pesan pinunasné, tur 
kapatutang ban Pan Lasia. 

“Tiang taén ningeh satua,” Guru Madé nyatua sada alon. “Ne satua dadi 
gugu dadi tusing.” 

“Indayang, Guru! Tiang dot miragiang,” barengan Pan Ngodét lan Pan 
Lasia nunasang. 

“Ala ayuné tepuk sangkaning paripolah i ragané ngawinang. Bagia lacuré 
sida kapangguh masih bisa ulihan yasa kerti ragané ané ngranayang,” Guru 


Madé ngawitin masatua. 

“Yen mabudi apang nepukin merta, dadi masih dasarin ban yasa lan utsaha. 
Yasane ane aluh, sakewala sengkil. Keweh anaké nyidayang nglaksanayang,” 
Guru Made madekesan. 

“Napi mawinan sapunika?” Pan Ngodet seken pitakone. 

“Alih-alihan sarana lan dinané ane keweh matemu.” 

“Napi punika?” Pan Lasia bareng misekenang. 

“Kene ento, jani tiang nerangang. Yaning nuju dina Kajeng Kliwon 
nemonin tilem, sadia maan Pan Ngodet ngalih panak goak ane nu ngidem, 
lautang ento anggon sarana. Panak goake ento olah anggon lawar, laut tanding 
dadiang duang klatkat, pinganan tengah lemeng, tegen laware ento uli tanggun 
désa ka tanggun désa, cara dini di Bukit Gesing, wiréh dĉsan€ kaja kelod, uli 
dini di jaban Pura Daleme nganti ka tanggun desane ane kaja. Bulak balik 
ngaja kelod ping telu. Yén prade kanti ping telu tusing ada nyapatin, marĉrĉn 
ditu di pempatané, antiang pang kanti ada nakonin. Yan pradé kanti makiré 
galang kangin masih tuara ada anak nakonin, ento ciri yasané tan mituasin 
wiadin pocol. Manian yan bulu katemu dinané cara itunian, tur maan ngalih 
panak goak cara tuturang busan, buin patut jumunin ngyasa.” Guru Madé 
Wiwéka mangsegan tur nguratiang Pan Ngodét muah Pan Lasia. 


PU 


“Sadurung nglantur,” Pan Ngodet cucud, “Yen upami wenten anak 
mataken, sapunapi antuk nyaurin?” 

“Nah ditu terangang tetujone nanjaang lawar, saha terangang apa ané 
ngranaang. Da ngengsap ngidih patuduh anggo purup laware ento.” 

Pan Ngodĉt yadian Pan Lasia anggut-anggut, maka ciri ia suba ngresep 
tekĉn satuanne Guru Made. 

Sasubanĉ makeneh-keneh Pan Lasia makelingin Guru Made. “Guru, 
mangkin Tumpek Kuningan, boyaké rahinané mangkin Kajeng Kliwon 
sandang becik taler nemonin purnama.” 

“Saja! Sedeng melaha pesan,” Guru Made nimbal. “Buin molas dina sinah 


buin Kajeng Kliwon tur sinah masih tilem kayangné ento. Melah pesan, nepék 

1? 


buka satuanĉ mara. Dumadak nyadiaang!” Guru Made mangsegan saha 
madekesan. 

Pan Ngodĉt saling tolih ajaka Pan Lasia nanging tusing pesu munyi angan 
abuku. Bulan suba tajeg, kidunge di jeroan suba mareren, ngawinang petengé 
sayan sepi sayan ning. Anginĉ makesiur rumasa tis, petengĉ sayan dingin. 

“Jalan malu mabahan, mani pang segeran bangun!” 

“Ngiring Guru, ngiring!” Pan Ngodet manggutan. 

dak 

Maninnĉ pasemengan Pan Ngodĉt nampin di amben paonne. Men Ngodĉt 
keplak-keplak napinin baas, siapne pakriak marebut mincid ane ulung. Sah-suh 
ia ngulahang siap saling gitik. Cicing6 bungker medem di longan. Wayan 
Ngodét negak di batarané balé dauh itep menahin talin kronjo jaranné ané 
kemud. Nengah Ngedot madabdaban makiré ka uma. Ni Ngidit marérod ajak 
Ni Ngidut mara teka uli tukadé nyuang yéh. 

“Tegarang mai paekin bapa ajak makejang!” Pan Ngodét ngaukin pianak- 
pianakné, “Kal ada raosang bapa bedik.” 

Pianakné makejang nyagjag maekin bapanné, kéto masih Mén Ngodét milu 
negak di tanggun watoné. Satondén ia matakon Pan Ngodét ngamaluin ngraos. 

“Ibi sanja bapa maan tutur seken Guru Madé Wiwéka dugasné ajak ngorta 
kangin kauh anggon nyaruang magadang di pura. Tuturé nglantur, kanti bapa 
nuturang buat kalacuran déwéké buka jani tan papegatan utang. Guru Madé 
mituturin apang i raga ngyasa anggon jalaran ngruruh merta,” Pan Ngodét 
nguratiang Mén Ngodét muah pianakné buka patpat. 

“Men, kénkén pitutur raganné ané patut tinutin,” Mén Ngodét majinjin. 

“Kéné...” Ditu laut Pan Ngodét masatua uli bongkol ngantes ka muncuk 
nuturang saisin tuturé di pura. 

“Yén buka kéto, nyidayang mirib ngalih panak goak kayang inané ento?” 


Mén Ngodét buin misekenang. 

“Tegarang alih-alihin, ada galah molas dina, sing saget suĉca Widinĉ,” 
Wayan Ngodĉt masaut. 

Ange lĉnan makejang anggut-anggut saling tolih matutang raosné I Ngodĉt. 

“Lan uling jani tingal-tingalin, sadia nepukin goak masebun? Nengah 
Ngedet nimbal, “Ditu di punyan binginé jaban Pura Natarané dauhné liu 
ngenah ada goak. Sakéwala yén pradéné ada ngalih kal tuara nyidayang 
sawireh punyan bingine ento gedé tur rungka pesan, bangsingné paslingket.” 

“Bisa di punyan kayuné lénan ada, nguda binginé dogén bakat tolih,” Ni 
Ngidut bareng ngraos. 

Makejang saling tolih, anggut-anggut ciri satinut tur bareng-bareng 
mautsaha. 

Tan marasa patbelas dina suba dinané, masih tuara ada ciri lakar nepukin 
sebun goak, apabuin panakné. Mén Ngodét lan pianak-pianakné itep nyemak 
gegaén manut geginanné soang-soang, rasa-rasa suba makita ngengsapang 
satuan bapanné ento. 

Mirib suba sangkaning pituduh Widi, nepék limolas dina dugas Pan Ngodét 
makiré majalan ka uma, iseng ia nuléngek jet katonanga ada goak makeber uli 
punyan binginĉ ngungsi kapunyan nyuhé delod umahn€. Tepukina goakĉ 
ngaba amahamahan ngojog ka sebunnĉ. 

“Duh, suĉca Ida Batara, ento sinah goak ngabaang panakne amah.” Pan 
Ngodet ngrenggeng di kenehne. Prajani ia ngaĉ slingkad laut menek punyan 
nyuhe. Mara teked di paongan punyan nyuhe goakĉ makesiab laut makeber, tur 
uyut mamunyi, “Gaaak, gaaak, gaaak ...!” Mirib ia mapitau timpal-timpalne 
lenan, krana sebunne ayat kausak-asik. 

Pan Ngodĉt nylingkap menek saha nyemak sebun goake. Sadia misi panak 
goak nu barak dadua tur tonden ngedat. 

“Ratu, suĉca Batara ring titiang, mangkin durus titiang ngolah goak.” Pan 
Ngodet ngrimik sambilanga ngemel panak goak tuun adĉng-adĉng. Inan goaké 


uyut nglinder tur nyander makeber ngiderin Pan Ngodet. 

Tan critayang girang pakurenan Pan Ngodet. Makejang pada siep tusing 
ada ane bani ngorta ka pisaga, wiréh unduke ento mula patut kebangang. 
Pinganan surup surya Pan Ngodet ngawitin ngracik basa, ngolah goak. Laware 
tandinga dadi duang klatkat. Klatkate talinina ngempat buka salangĉ apang 
dadi tegen. 

Sawatara tengah lemeng Pan Ngodĉt pesu negen lawar goak. Ia ngojog 
tanggun désané kelod. Uli ditu ia ngawitin majalan ka tanggun désané kaja. 
Guminé suung mamung kadulurin peteng dedet sawiréh tilem tur langité 
katangkeb gulem. Tusing ada bintang ngenah anggon tetenger. Ping pindo ia 
malipetan uli kaja masih tuara kacunduk tekén nyén, sepi jampi buka dampeh, 
balang ko tusing ada mamunyi. Dugas malipetan ping telu uli kaja paek tekén 
pempatan, Pan Ngodét marasa makesieng, bulun kalongne kesier-kesier. Ia 
ngawitin marasa nyeh, sakéwala lawananga bayunnĉ. Tan panangkan di arepné 
ada gedé tegeh badeng macebleng. Das-dasan ia malaib, nanging duaning ban 
jengah, tangtanga déwékné mawastu tusing malaib. 

Saget dingeha munyi gora, “Ih, Pan Ngodét nguda kali jani clapat-clapat. 
Apa ento tegen cai? Mai paekang ibané, waké baang apa ané tegen cai ento!” 

Pan Ngodét ngejer sing nyidayang masaut, nanging angsehanga déwékné 
maekin anaké gedé ento. Tusing pedas baana kénkén kaden rupanne. Guminé 
peteng dieng. Ditu laut Pat Ngodet matédoh negak, awakné ngejer makaukud. 

“Da cai jejeh! Jani sautin patakon wakene,” anaké gedé ngeesang 
munyinné, “Apa aban cai buina ngudiang kali jani indeng?” 

“Ti...ti...titiang makta lawar goak,” Pan Ngodét ngejer tusing nyidayang 
matur buin ban nyehnĉ. 

“Déh, déh mainang lakar balihin waké!” 

“Kéwanten ma...malih je... jebos purupin nggih!” 

“Nah, kal purupin waké.” 

Pan Ngodét nyerahang lawaré. Makesieng bayunné réh limané kosoha baan 


bulun liman anaké gedé ento. 

“Pan Ngodet, dueg cai ngolah jaan lawar caine. Men jani apa kal tagih, 
lautang tuturang teken wake.” 

Takutné Pan Ngodĉt sayan ilang. Ditu laut ia nuturaug kahanan 
pakurenannĉ, indik lacurne tan papegatan utang. 

“Titiang nunas pituduh, napi karyane patut lakonin titiang mangda titiang 
usan katandes kadi mangkin.” 

“Yen keto gampang! Suud cai magae kuma, Jani nandusin nyuh geguanin, 
ngadep legis jemak gaene!” 

Pan Ngodet dot nawang anaké gedé ento, lantas nengeng. Sakewala mara 
tatasanga, suung mamung tusing ada apa ané tepukina, Pan Ngodĉt bangun 
bulun kalonge jering ban nyehné, tusing marasa ia malaib nulih, daas-diis 
teked jumah. 

Kurenan tekĉn panaknĉ makejang nyagjag, maksiab ngatonang bapanne 
seming leĉcĉg, semitanne nu jejeh. Sasuban€ luung, Men Ngodĉt adĉng-adeng 
matakon. 

“Kenken, Beli, apa ané ada katepuk? Mara sebeng beline jejeh pesan ton 
icang.” 

Pan Ngodĉt menehang tegak, nyedot angkihan, tumuli ngraos tadah kisi- 
kisi mirib ia takut ada anak lén bareng madingehang, “Suéca Widiné, sajan ada 
anak nakonin. Anaké ento gedé ganggas, sing seken baan muanné sawiréh 
peteng diet. Munyinne gora das icang malaib ban nyehe,” Pan 
Ngodet mangsegan. 

“Salanturne kenken, Pa?” Ni Ngidit dot nawang. 

Ditu lantas Pan Ngodet nyatua uli pangawit ia pesu kanti kacunduk tekĉn 
anaké gedé ento. 

“Cutetné,” Pan Ngodét teges, “Uling jani suud magaé kuma, sampi jarané 
adep, anggon kemulan meli nyuh.” 

“Umané kudiang men?” Nengah Ngodét nyelag, bingung tusing nyidayang 


makeneh. 

“Oooh, gampang. Umanĉ patanduang.” 

“Lan tegarin ene laksanayang jani, da buin bingbang, dumadak sueca 
Widine,” Ketut Ngidut bareng mesuang pepineh. 

Ang lĉnan siep tur anggut-anggut. 

Siape pakruyuk saling sautin, nyiriang gumine suba ngedas lemah. 

Gilik suba papineh pakurenan Pan Ngodĉt. Pangawit Men Ngodet negarang 
nandusin limolas bungkul ulihan ngunuhin nyuh di tlajakan umanĉ. Mapikolih 
lengis telung botol. Usam muah rorobanne baanga celeng, clengisne anggona 
pesan. Sawatara dauh nem Mĉn Ngodĉt ngadep lengisne ka tenten. Tusing 
makelo ia di tenten, krana Mĉn Sekar dagang crakinĉ tusing ngelah lengis. 

“Tumben Men Ngodet ngadep lengis, sing ka peken?” 

“Ten, tiang iseng, kéné masan suung,” Men Ngodet nerangang kéwala 
masaut. 

“Mai aba lengisé makejang, sedeng melaha sing ngelah lengis.” 

Mén Ngodét nyerahang lengisné makejang. 

“To ngadep pésan pada?” 

“Nggih! Kénkén mbok ten ngedot?” 

Men Sekar ngagahin pesan Men Negodet. “Beh, dueg Men Ngodét ngepes, 
jaen pesanne.” Men Sekar ngajum pesanne Men Ngodet. Mabriuk anaké meli 
pesan, acepokan telah. Lega pesan kenehnĉ Men Ngodĉt. 

Sasukat gegaene ento paguunina, sayan wai sayan ngliunang ja nandusin. 
Gegaĉnĉ ento tusing sida baana ngarap ajak pianakne luh-luh dogen. 
Pamuputne ajaka makejang bincuh marengin gegaéné ento, wiréh lengisné 
Men Ngodet kasub bersih tur nyangluh. Jani suud ia ngaba lengis ka tenten 
wiadin peken, krana dagang-dagangé ane teka kumah Mén Ngodet. Liu masih 
anaké matempah lengis. Sambuk, usam yadin clengis satata kuangan dogen. 
Céléngné baanga ngamah usam teken roroban énggal pesan gedĉ-gedĉ. 


Mawanan ia pepes ngadep céléng mawastu énggal ia ngelah pipis. 

Makelo-kelo sida baana mayah utang-utangnĉ, kanti masih nyidayang 
nyanda tegal, nglimbakang masih nyidayang meli uma inganan bulihan tenah. 
Sayan makelo sayan sugih Pan Ngodét. Pan Ngodét marasa bagia, jani tusing 
buin takut tekén anak ané teka nagih utang. Kadi patuté nyidayang suba ia 
nganutin paritingkah di désa pakraman, bilih-bilih masih pepes nulung pisaga 
ané nuju kawesan, tur pepes masih ngaturang dana punia. Sadian dina ia tusing 


taén kasép ngastiti Widi. 


Sulang, 111202 
Buda Umanis Medangsia 


#) Carita puniki kaanggit mawit saking satua lawas sané kapiragi 
Catetan: Satua cutet puniki kaambil saking cakepan Lawar Goak kakawian I 


Ketut Rida. Cakepané puniki ngamolihang Widya Pataka saking Gubernur 
Bali warsa 2014 

Siwa Ratri 


Siwa Ratri 

kabelet telenging wana 

ujan riris angin kumuus-kuus 
perwanining tilem kapitu 
peteng pitu, sadripu mangintu 
1 Lubdaka ngepil ngatekul bakul 
ring carang wilané nguntul 
ajerih kabancaran 

mikpik daun wila maka jalaran 
nampokang kiap tan liep pules 
mawastu jagra 

jagra tuinipun éling 

éling ring sikian 

éling ring raga 


éling ring paripolah lumaksana 
jagra maka panambak baya 


mamucah saluir kroda 


loba, angkara murka 

Suara Saking Bali 


sakancan ripu punah denia 


téja maya 

tejan Ida Sang Hyang Siwa 
sumusup maring angga 
umetu sangkaning yoga 
nglebur sarwa mala 


sarwa dosa sabhuwana 


Siwa Ratri 
ratrining Siwa 
wantah sipta 


i papa molihang swarga 

Kreta Gosa 


Kreta Gosa 

genah malila cita 
murnayang duhkita 
anggén pinda wayang KAM Asan 
riang madyaning SMARApura 
sarining langun kapiarsa 
Kreta Gosa 

maka sipta 

saba panepas karma 
paripolahing lumaksana 
ri kauripaning jadma 

yan lĉmpas ring agama 
Kreta Gosa 

tengahing ulangun 
negdegang pikayun 

sadu susilané kawangun 
neptepin ngulurin ajum 
boya indriyané karumrum 
Kreta Gosa 

angen pakéling 

mangda éling 

riang rga setata éling 
kayuné sada ening 


corah drowakané nyamping 

Puputan Klungkung 


anggara umanis wayang 
wululikur april sangangatus kutus 
suaran bedilĉ tan putu-putus 
ngreped kadi tikusan enjut 

segara rah dumilah saksat geni ujuala 
ngeseng pratiwi lawan akasa 
ngeseng ambek loba angkara 
Puputan Klungkung 

puput pamutus matelasan 

telas jangkep putusing baos 

yatna pamagut 

nangkepin i welanda durjana 
utamaning satria kajujur 

yaputui lacur 

Dharmaning Satria Mahottama 
sura dira ring rananggana 

tosning satria utama 

satya wacana kasunggi 

sayaga ngakebin pratiwi 


saha bala makasami 

tan lila mamekul ring welanda 
jiwa pramana sarana bakti 
kusumaning pratiwi 

panelasing apti 

surya, candra, wintang, tranggana 
maka saksi 

wateking apsari mendak pamargi 
umung suara kidung pamuji 
swarga lokané kaungsi 

kairing suara genta suci 

saha puja pangastuti 

suar suluh lumaksana 

satya ing negara satata 

sayaga lan waspada 


sampunang lipia 

Sandi Kala 


ri kenjekan Sang Hyang Rawi nyujur muncuk langit kauh 
téja bang, pita malebur dadi awu ring ambubu 

angin aris nedeh loncahan ombak segarané lesu 

kaleson suryané nyuryanin jagaté maawu 


srepet, sayan dedet sayan saru 


tepet srepet wetuning buta kala 
kali metu saking kala 

nadah labaan mangala-ala 

tan pasuara dahat krura 

sandi kala 


ila-ila 


Sulang, 130501 
Krida 


28 


Suara Saking Bali 


Sarin Puyung 


suwung awang uwung 
suwung gumanti puyung 
puyung mula mamung 
sunia 


sepi 


ngalih isin puyung 
nyujug embang 
tuara kambang 
ngumambang 


gamang 


ngungsi suwung 

pada malalung 
adiluhung 

maka jukung 

ala ayu polahing dayung 
sida nglangkung 


ngungsi suwung 
mulih ka puyung 
amukti sarin puyung 


mawali puyung 


Siwa Ratri 2000 
Krida 

I Ketut Rida 


duratmaka 





Manik Sudra 


umi Baliné sing pegat-pegat kabrebehan. Pura lan tongos-tongos 
ane suci saha saranannyane maiutaan di sajebag Bali kausak-asik 
ban I Duratmaka. Duratmaka, manusa ane suba kasusupan baan 
buta kala, parilaksanane ngadug-ngadug, nguug-uug. Ane sanget nyebetang 
keneh, soroh malinge di pura-pura, sing ja lén anak ane lekad di Bali tur ngaka 


magama Hindu. Yan sanayang agama, mirib maagamane ulian kedeng 

kebanjaraan, tusing ulian entik uli unteng kenehne ane sujati. Tusing pesan 
ngelah penawang indik agama, apabuin nawang karma pala, ala ayu muah 
beneh pelih. 

Ane kasengguh beneh tuah nyalanang nyet maan pikolih tusing madasar 
tuyuh nyidayang ngulurin momo malegan-legan di idupe. Joh bakal 
ngyasayang pratisentana riwekas. Pamekas idupe jani ane sandang ulurin. 

Kewala yen teleb-telebang degdegang di keneh, anaké bani mamaling 
sarana suci tur dahat kasungkemin baan kramané, masih bisa ulian ada anak 
ané mamuatang tur nyanggupin bani mayah maal. Barang-barangé ané buka 
kéto kasengguh “barang antik” ane maji maal. Cutetne ada patempah. Barang 
abedik, pipisné liu. Yén buin ileh-ilehang, tuah ané marupa gagodan saha papa 
pangindrajala singid ané mabudi nguug Agama Hinduné di Bali, ngusak asik 
katreptian gumi Baliné yadin Indonésiané. Yén tuna pariyatna ngedénang 
dogén tekan gegodane. 

Patut setata waspada da suud-suud ngastiti Sang Hyang Widhi dumadak 
unduké buka kéné marupa painget, pang sing engsap tekén patunggilan, tusing 
majugjag ngajak nyama bebanjaran, réh bancanané mula setata ngintif yén i 
raga lénga. Tusing ada pikenohnyané saling dalih ané ngawinang sagsag, 
engsap menyama braya, engsap tekén sasana di pakraman. 

Wayan Renga bengong minehin ortané mabiayuran, ia merasa lek, jengah 
tekén déwékné padidi. Mara ngeh déwékné tuah ngrimik padidian, don-donané 


nglibir ampehang angin rasa ngedékin déwékné. 


Sulang, krida. 


31 


Suara Saking Bali Edisi LXVI | April 2022 


Mas Ruscitadewi 


Kenyir Bapanĉ 


(Katur ring Bapa Ketut Rida) 


Ring akasa wenten margi agung 
Putihe nyentak ring langité pelung 
Makelép galang 

Makebyar ilang 

Marawat kenyir bapané 
Nyundihin 

Ngendihin 

Sada mégél 

Sinambi ngigel 

Mragatang satua bawak 
Ngaturang lawar goak 
Ngangken lamur 

Ring Gumi Sinur 

Kenyir bapane 

Ah kenyir bapane 

Magentos cecek 


Ring ulu ati nuek 


(Umah Menuh, 01/04/2022) 

Balai Bahasa Provinsi Bali 
Ngalaksanayang Rakor 
Revitasilasi Basa Bali 


251 Guru Basa Bali Pacang Kaicenin Pelatihan Guru Master 





Dok. Balai Bahasa Bali 


RAKOR- Parikrama Rapat Koordinasi (Rakor) Antarinstansi dalam 
Implementasi Model Pelindungan Bahasa dan Sastra Daerah di Provinsi 
Bali sane kalaksanayang olih Balai Bahasa Provinsi Bali 


alami tigang rahina, ngawit Buda kantos Sukra, 13 - 15 April 2022, 
Balai Bahasa Provinsi Bali ngalaksanayang Rapat Koordinasi (Rakor) 
Antarinstansi dalam Implementasi Model Pelindungan Bahasa dan 
Sastra Daerah di Provinsi Bali, Revitalisasi Bahasa dan Sastra Daerah dan 
Festival Tunas Bahasa Ibu. Parikrama punika kamiletin antuk 55 uleman 
saking praktisi basa lan sastra Bali, Dinas Pendidikan sa-Bali, dosen, guru, 


miwah Penyuluh Bahasa Bali tur kalaksanayang ring Denpasar. 

Rakor punika ngamolihang 14 rekomendasi ngenenin indik tata titi 
ngalestariang tur nglimbakang basa, aksara, miwah sastra Bali. Ngawit saking 
parindikan ajah-ajahan basa Bali ring sekolah, pengangkatan CPNS utawi 
PPPK guru basa Bali, kantos pelatihan guru master majeng ring 251 guru basa 
Bali SD miwah SMP sa-Bali. 

Sausan polih pelatihan guru master, 251 diri guru punika pacang mawali ka 
sekolah soang-soang jagi nglimbakang parindikan sané sampun kapolihang ri 
kala ngamiletin pelatihan. 

Sajabaning punika, Balai Bahasa Provinsi Bali taler pacang 
ngalaksananyang Féstival Tunas Bahasa Ibu sané kamiletin sisia SD miwah 
SMP. Wenten makudang-kudang lomba ring parikrama punika minakadi 
ngwacén aksara Bali, nyatua, nutur ring tiktok kantos nyurat miwah ngwacén 
puisi Bali. 

Wenten taler rékoméndasi sumangdané basa Bali punika kadadosang silih 
tunggil syarat ri kanjekan pacang ngadegang pejabat ring lembaga 
pemerintahan, lembaga pendidikan, wiadin ring lembaga tradisional. 

Manut Kepala Balai Bahasa Provinsi Bali, Toha Machsum, pelindungan 
basa, aksara, miwah sastra daérah puniki dados silih tunggil program prioritas 
Balai Bahasa Provinsi Bali tur sampun karanjingang ring rencana strategis 
Badan Pengembangan dan Pembinaan Bahasa. Program pelindungan basa lan 
sastra daérah taler sampun dados program Merdéka Belajar épisode 17 antuk 
téma révitalisasi bahasa daerah. 

“Komisi X DPR RI taler sampun cumpu pisan ring program puniki. DPR 
RI taler mapengapti mangda basa daérah ring Indonesia karanjingang ring 
muatan lokal. Yéning ring Bali, indiké punika nénten malih dados pikobet, 
duaning sampun ngaranjing ring kurikulum ngawit saking SD kantos SMA. 
Sakéwanten, yéning selehin ring Indonésia timur, sakadi Maluku wiadin Papua, 


akéh wénten basa daérah sakéwanten durung wénten sané ngaranjing ring 

muatan lokal,” baos Toha ri kala ngicenin sambrama wacana ring parikrama 
punika. 

Manut dané, basa Bali kantun ajeg kantos mangkin, pateh sakadi basa Jawa 
miwah Sunda. Indiké punika sangkaning kantun akéh kramané sané nganggén 
basa Bali. Lianan ring punika, palestarian miwah pelindungan basa Bali 
sampun  kakuatang antuk program-program pemerintah provinsi, 
kabupatén/kota sa-Bali miwah pemerintah pusat antuk Balai Bahasa Provinsi 
Bali. “Révitalisasi basa Bali puniki taler pinaka panyokong kebijakan Pémprov 
Bali ring widang pelindungan basa Bali antuk parikrama Féstival Tunas 
Bahasa Ibu,” baos Toha. 

Kepala Dinas Kebudayaan Provinsi Bali, Prof. Dr. I Gedé Arya Sugiartha, 
cumpu pisan ring parikrama sané kalaksanayang olih Balai Bahasa Provinsi 
Bali. Manut Sugiartha, basa Bali pinaka basa ibu, sampun sapatutnyané 
kalestaraing tur kalimbakang sareng-sareng. “Sumangdané basa Bali puniki 
sayan-sayan nglimbak tur ajeg. Basa Bali puniki taler mangda dados basa ibu 
ring Bali,” baos Sugiartha. 

Arya Sugiartha ngawewehin, Pémprov Bali antuk visi Nangun Sat Kerthi 
Loka Bali, utaminnyané ring widang basa Bali, sampun ngembasang utawi 
ngamedalang Pergub Bali Nomor 80 Tahun 2018 ngenénin indik Pelindungan 
dan Penggunaan Bahasa, Aksara, dan Sastra Bali, serta Penyelenggaraan Bulan 


Bahasa Bali. (tim) 

Lawat-lawat 


a 
e] 


IGA Darma Putra 


1 Kakawian puniki kawedar wantah kerjasama Suara Saking Bali sareng Balai Bahasa Provinsi 
Bali. 

1 bacakan gula, ada anĉ madan gula Bali. Ia adanina gula Bali 

wiréh ia ada di Bali. Yen di Jawa, adanina gula Jawa. Yen di 

Amerika, mirib lakar adanina gula Amerika. Yén ada di Afrika, 
bisa dogen patuh kĉto kasusne. 

Kasus gula Bali ento, patuh cara kasus jelema. Ada anak lekad di Bali, 
adanina anak Bali. Ada anak lekad di Kalimantan, adanina anak Kalimantan. 
Ada anak lekad di Aceh, orahanga anak Aceh. Yén alih di katattwanĉ, jelema 
ento malakar aji patuh. Aji sarin-sarin I Mémé kalawan I Bapa. Patuh cara gula 
Bali. 

Ulian iraga malakar aji sarin-sarin rerama, iraga sesai ngorahang 
mapawakan sari. Sari ento koné unteng. Ané madan unteng setata ada di 
tengah. Sing ada sari di sisi, sajaba sariné suba pesuang. Sajaba sarine ento 
marupa sesari. Yen tingalin di banteng, sesari tongosne duur canange. Bisa 
nylekak di pajatine. Kéto unduk sari ane ada di sisi. Disubane makejang pulah- 
palih upakara-upacaranĉ suud, mara buin sariné ento nongos di tengah. Di 
tengah kantongé. 

Liu anak ngorahang, unteng yadnya tusing ja sesari. Tusing masih sakaluir 
arta brana ané dadi unteng. Pokokné ané madan upacara ento joh pesan ajak 
idé-idé ékonomi. Sing pantes rasananga upacara ane suci-suci atepang ajak 
ékonomi ané daki-daki. Liu anaké ngorahang buka kéto di arepan ajak liu. 
Sagét ia sedeng didiana, mirib iteh ia meték-meték sesari. 

Ada satua buka kene. I Lara tuah anak lacur. Joh pesan uli satuan ékonomi 
sejahtera. Basangné ané seduk, pragat ganjel aji yéh minum. Dikénkénné 


ganjela baan yéh mata. Kurenané pragat ngamuk dogénan, wiréh komporné 

tusing taĉn idup ulian sing ngidang mayah gas. Pianakne tusing taĉn masuk, 
sing ja ulian males, kéwala ulian sing ngidang meli kuota. 

Wiréh sesai buka kéto, ia jengah, tur ideh-ideh nyeraya. Mapinunas tekén 
betara apang icena karahayuan lan kasugihan. Rahayu dogen sing cukup, 
apang misi sugih abedik. Suba ideh-ideh nyeraya, ia cara maan panugrahan. 
Panugrahane ento ngorahang, ia musti masuci-suci. Pamuputne ia malinggih 
dadi sulinggih. 

Sasukat dadi sulinggih, liu koné anaké angob baan kasulinggihanĉ. Anut 
koné sulinggih anyaré ené ajak sasana. Mantrané keras ngelur tur jangih, 
awinan liu anaké demen ningehang cara ningehang anak makakawin. Sasukat 
liu anak angob, liu lantas panangkilan kemu. Neked pajabat-pajabaté liu kemu 
ulian percaya ia ngidang menékang pangkat ulian acep-acepan di niskala. 
Prajani ia dadi sugih maliah. Ditu ia ngelah kesimpulan, yén dot sugih, mulan 
harus mayadnya. Satunané nyak iraga ngayadnyang awak padidi. Nyerahang 
ukudan apang dadi sulinggih, masih madan yadnya. 

Buka kĉto terus kenehne. Ia masih cumpu, gula Bali lekad uli tuak ané 
munyahin. Tusing karoan ané demen munyahin, sing dadi anggon sadana 
ngamanisang urip. Satua buka kéto indenganga kija-kija. Liu anak ngugu, sing 
ada ane sing cumpu. Wireh liu ane ngugu, prajani ideh-ideh ia 
madarmawacana. Ngambet-ngambet sastra utama, apang kenehne cara maan 


siratan tirtha amerta. Pokokne, gula Bali malakar aji tuak ane munyahin. 


IGA Darma Putra 

embas lan magenah ring Bangli. Kakawiannyane kawedar ring makudang- 
kudang média, minakadi Bali Post, Pos Bali, Tatkala.co, Suara Saking Bali, 
miwah sané lianan. Ngamolihang Hadiah Sastera Rancage 2018 antuk cakepan 


“Bulan Sisi Kaub” 

sin Gumi 


patuh 
teken 
toris 


I Gusti Lanang Sutéja Narendra 

ulih kapah-kapah uli rantauan mula demen pesaja. Beber 

manjaanga tekĉn memen tiangé, cara déwa wau rauh misi 

mapendakin, maturin sakancan ayunan utama. Cara dinané jani, 
mara enteg di malun angkul-angkul pekarangané, mémén tiangé suba éwa 
nyagjagin. 

“Imitih... panak memene bagus teka!” Kéto ia égar pesaja nyagjagin. 
Jemakina tas tiange sada dandanina. Cicinge ane ngongkong geplaka, misi 
batbata. 

“Seeekkk... sĉĉek... badah I SEmpol sing tawanga gustiné ane teka, beber 
nyakal celekotokane!” 

Tondĉn maan mategtegan, sagét suba abanga kopi macangkiran. Piiihhh... 
ipidané lumur maong anggona, jani cangkir ngalĉlam misi matatakin lĉpĉkan. 
Mimih... kuangan misi saab, pang gondong cara namiu Ida Bagus aji! 

Di narene ada kopi macangkir matatakan lepekan, timpalne jaja sumping, 
jaja klepet, jaja bantal. Jaja sumpinge nundunin kita. Makaput aji don biu, 
mara kebitin isiné sumping tabu. Aruuuh... beber jaen idup di Bali! Sing karasa 
kadroponan tiang ngesop jaja sumpinge kanti maroĉ-roĉ kumis€ uyak tabu. 
Tusing ngaraos apa apa buin, i mémé beber gancang nyemakang tisu. Mimih... 
misi matisuan jani, ipidané lap maong kodong kebésan béékan manggo. 
Sakéwala mirib sing nawang i mémé, beber tisu toilét tiang jedogina. Mbééé... 
prajani seneb basangé, wiréh di hotel tongosé magaé tiang ngawai nabdabang 
WC. Tisuné ento nak anggona kidkid tekén torisé! 

“Mék, tisu kidkid ento! Torisé nak tisuné ento suba anggona makidkid. 
Masak ento anggo ngelapin bungut. Ish... ish...” 

Memen tiangé bengong kadalon ningeh raos tiangé lantas matakon, 

“Mbééé... makidkid masi torisé, Yan?” 

Tiang manggutan dogén. 

“Sing misi makoncéng?” 


“Sing.” 

I Meme mendep, milu jani ia nyemak sumpinge abulih. Sambilanga 
makinyukan ia ngaraos, 

“Nah, sing kenken. Masi enu sukla tisune ento. Tonden maan anggona 
makidkid.” 

“Kapi ke kĉto seneb masi nganggo, Mek!” 

“Men yening don biu sing cai seneb?” 

“Ah, yéning don biu kan alami, Mek. Apane senebin?” 

Memek suud makinyukan. Pabaliha paningalan tiange lantas ngaraos kisi- 
kisi. 

“Sujatine Memek patuh ajak torise.” 

“Maksud Memeke?” 

“Patuh pada makidkid. Torise nganggo tisu, memek nganggo don biu!” 

Suud ngaraos memek nyegut sumpinge ané enu makaput don biu buin 


atenga. Mbĉĉĉ... sumping tabu kuning... 


(Macang Rumah Cinta Seribu Jendela ) 


I Gusti Lanang Sutéja Narendra 
magenah ring Macang, Bebandem, Karangasem. Satuanyané prasida kawacén 


ring facebooknyanĉ. 

geguritan 
bangbang 
wétan 


IBW Widiasa Kenitén 


Pupuh Sinom 


1331 

Pura linggih Hyang Wisésa. 
patut pepes ya rauhin, 
ngrastityang guminé melah, 
dharmma yatra margi becik, 
nganutin sulur subhakti, 
ening kayun nyujur suwung, 
wargasari itihasa, 
mayadnya Sastra uttami, 
eda iju, 


nutur tan pasulur mliah. 

[34] 

Guru rupaka yayahrna, 
sang pangawit ngicen urip, 
purusa pradana nunggal, 
pafica tan matra uttami, 
pafica mahabhuta kari, 
nemu apah teja bayu, 
akasa pratiwi ngiket, 
hyang atma antar manresti, 
astu pungku, 


yayah ibu patut sembah. 


/35/ 

Yayah ibu ngicen marga, 
karmma dangu kasungkemin, 
patut sungsung ring hredaya, 
suluh mapolah ngetisin, 
ambek sadhune ulati, 

dasar bhakti ayu nulus, 
ngalangin guru rupaka, 

tutur rerama resepin, 

ambah lanus, 


mayasa ring mracepadha. 


136/ 

Nyengkalén guru rupaka, 
ngawetuang uripé paling, 
karmma phalane mapiticer, 


beŭjangan midep kapanggih, 

aptiang urip dangsah becik, 
subhakti ring yayah ibu, 
swarga sekala ring lemah, 
swarga niskala ning pati, 
tentrem temu, 


kadang warga caya roma. 


[371 

Sang manggala ngamel jagat, 
guru wisesa bhupati, 

ngicen bagya parajana, 
sukerthaning jagat kapti, 
wang tuna katureksain, 
degdeg i krama kajujur, 

antar sekala niskala, 

utsaha rahina wengi, 

mogi pangguh, 


tatujonne Jagathita. 


138/ 

Pangaptin guru wisesa, 
kadang warga polih santhi, 
sandang pangan kabecikang, 
nénten wénten jana miskin, 
tentrem rasa tentrem budhi, 
mamargi nganutin sulur, 
sami éling ring swadharmma, 
sidha karya sidha kapti, 


wirang puguh, 

mecikang praja mandala. 


139/ 

Nunas ajah-ajah dharmma, 
guru pangajian tangkilin, 
aji panglepas hyang atma, 
aji pangrajeg maurip, 
subhaktiné anggèn kanti, 
telebang sarwwa pitutur, 
1cal sebet bantang imba, 
margi lanus ya kapanggih, 
Anwam tuhu, 


aji Sastra pingit saja. 


/40/ 

Eda ngendah kala mlajah, 
bani tekĉn Sanghyang Aji, 
subhakti ring guru ŝastra, 
eda ĉnggal salah tampi, 
tutur patiurip apti, 

sina nilar belog ajum, 
nyaraka maguru ŝastra, 
peteng lemah patut gulik, 
moghi kapti, 


dharmma Sastrane malingga. 


(pacang kalanturang....) 


45 


Edisi LXVI | April 2022 


Suara Saking Bali Edisi LXVI | April 2022 


Satua Cutet 


pajalan 
karma? 


2 Satua cutet puniki kawedar wantah kerjasama Suara Saking Bali sareng Balai Bahasa Provinsi 
Bali. 

Made Bemo jlemane sugih wiadin bek ngelah pipis ento ulian ia 
ngelah tanah linggah uma lan tegal warisan reramané ipidan. 
Kéwala jelékné ento tuah ia tusing bisa nyaga warisan reramané, 
tanah pepes maadep anggona mamotoh, maceki, minum lan ngalih 
cewek. Made Bémo ngelah kurenan madan Luh Sari ane nedeng 
beling gedé suba ada kutus bulan, Luh Sari tusing taén bani 
nyapatin kurenané ané ngelah hobi mamotoh tur tusing taén 
mamunyi rikala Madé Bémo nyalanang demen di sisi. Jani Madé 
Bémo makeneh bakal matajen ka gumi anak di sisi tukad, 


makoongan ia ngajak kurenané. 


Sang Ayu Putu Juniantari 


6 6 uh, bli dot matajén ka désan anak di sisin tukadé, pipis bliné 
maluan suba telah anggo mamotoh puk, nu tanah tegal biin 10 
are jani keneh bli kal ngadep tegal tuah 4 are gén anggo bekel 

nyén nawang bli menang di tajen kan balik pipisé bisa buin liunan.” 

“Nggih, Bli,” saut polos Luh Sari. 

Krana pasaut kurenané buka kéto ento ané makada égar tur tusing kendel 
kenehné Madé Bémo bakal nyalanang demen atiné. Suba kéto jani Madé 
Bémo bakal ngalih sodagar tanah kenehné ngadep tegal petang are ané bakal 
anggona bekel ka tajen. Sedek majalan di marga bingung, Madé Bémo nepukin 
Pan Belas sodagar tanah uling dangin désané ditu lantas capatina Pan Belas 
tekén Madé Bémo tur ngorahang kenehné bakal ngadep tanah. 

“Las, aké bakal ngadep tanah tegalé jani, anggo bekel sing san lah pis 


anggo modal matajen.” 

“Mih kal matajen misi modal? Kanti ngadep tegal peren sing pedalem 
tanahe adep?” 

“Arahhh, awake sodagar tanah apa kal dadi netijen pragat komen dogenan. 
Ake kal ngadep tanah, masih tanah aké sing tanah awake.” 

“Nah nah da nake ngegas cenat keto kanti talin uwat baonge ngenah to 
matané binsik nengeng kasisi nyen. Men kudang are kal adep? Tanah tegal ané 
dija?” 

“To tegal aké ane di daja, kal adep aké petang are gen ba lumayan pipisne 
amen telah buin adep aké aluh gen aké nak sugih bek lah tanah warisan.” 

“Owhhh tegalné to, nah nah. Jani raga ngorin amun harga tanahé, harga 
tanah tegal awake to sekitaran 55 juta/are kanggo? Sing dadi nego buin harga 
pas nak mula harga tanah di desa agak mudahan.” 

“Arahhh sing perduli aké aji kuda ja ditu baang hargane, intine baang aké 
pipis jani suud to suud ba.” 

Lantas bayaha tanah Madé Bémo aji satak duang dasa yuta, pipisé ento 
bakal anggona bekel matajen ka désan anak. Dina Anggara Kasih jani nedeng 
pas karya ageng di Pura Catur, Luh Sari kurenan Madé Bémo buka biasané 
nanding canang tur banten sambil magédohan beling gedé, rikala ditu léwat 
Madé Bémo nyerengseng nuju ka pesuan ngaba siap kliabné bakal luas 
matajen. Kaukina ia tekĉn kurenanĉ. 

“Bli Made, Bli kal kija? Masan rerahinan kene sing maturan ka Pura Catur 
buin njepan? Mai maturan ajak tiang benjep ngrastiti bakti ring Ida. Lek atiné 
ngajak pisaga, Bli,” abet Luh Sari. 

“Yih adi tumben nyai bani ngomong keto ajak kurenan? Biasané sing ja 
taĉn ngurusang keneh ĉngkĉn. Nyĉn ba ngajin nyai bani ajak kurenan jani? Kal 
ngudyang maturan kal ngudyang mabakti, yen iraga mabakti trus kal nekang 
pipis ladné? Apa taĉn baanga ajak Bhatarane di pura? Yén sing ulian bli sing ja 


ngamah ibae nah!!!!” munyin Made Bemonĉ bangsras. 

Manik Sudra 

“Tusing ja tiang bani, Bli, nanging lek atiné ngajak pisagane masan mabaju 
adat Bli jeg ka tajen. Muspa dogén Bli da sumbar mamunyi kasar buka kéto 
nyanan Bli kena sengkala ring Hyang Parama Kawi.” 

Gedeg ningeh pasaut kurenané buka kéto, Madé Bémo nyagjagin Luh Sari, 
disubané paek lantas Madé Bémo nyambak tekek bokné Luh Sari tur mamunyi 
kasar. 

“Ohh suba bisa mamunyi kéto jani? Jeg siepan bunguté da ngaé gedeg 
basang tur malajah dadi anak luh nyényé, nah, awak nu beling gedé, amonto 
uling pidan suba sayangan da ngaé cang kasar ajak nyali, sing ja ulian sing 
mabakti ibaé tiwas wiadin mati. Patut kal mablanja ya jemak pipisé. Buin 
besik cang ba ngorang kal matajen jani sing makatang lĉmpas ken munyi! Yén 
cang menang masih liu iba ajak dua ngelah pipis. Mabakti nu dadi dorinan 
masih sing kal malaib kija Bhatarane di pura!” munyine Made Bemo sambilan 
nyambak bok kurenanĉ. 

Suud mamunyi kasar buka kĉto, lebanga bokn€ Luh Sari laut Made Bĉmo 
magedi pesu nuju ka jaba. Luh Sari ngeling masambilan nahanang kenjel tur 
sakit boknĉ, nedeng beling gedé buka kĉto masih kakasarin tekĉn kurenane. 
Marasa percuma ia ngelah kurenan sugih diapin sugih ulian ngadep tanah 
masih tusing ngarasang bagia pragat marasa didian. Né jani, ngalanturang Luh 
Sari nanding canang bakal anggona maturan tur mabakti ka pura catur. 
Sangkaning bakti Luh Sari majeng ring Hyang Widhi ia mapinunas apang 
kurenane énggal sadar apang tusing kena sengkala. Luh Sari marasa jejeh ajak 
nasib pianakné buin pidan kénkén ngelah bapa buka kéto. 

“Sol osol sol osol..... 

“Cuak... cuak.... sol osol... osol.” 

Munyi jlemané mabyayuhan di kalang tajen. Neked ditu Made Bémo lantas 
masang taji turmaning bakal milu matohan ngadu siapne. Jani siapne bakal 
maadu ngajak jlema uling désa dauh tukad maadan Tu Panji, rikala teka 


panamayané tur makejang suba sayaga lantas siapné Madé Bémo ajak Tu Panji 

maadu di kalang tajen to. Nedeng mapadu, siapné Made Bémo matatu kena taji 
siap Tu Panji, ĉnjok-ĉnjok batisne siap Made Bémo maciri ia bakal kalah. 

“Ba kal kalah to siapne nduk sajan,” abet Tu Panji. 

“Da sombong nah aké liu ngelah siap, yéning kalah nu bek siap aké,” saut 
Madé Bémo sing nyak kalah. 

Ulian sombong tur égoné Madé Bémo suba telah pipisné kanti anggona 
matohan wiadin ia tetep kalah. Mulih Madé Bémo ngaba basang gedeg ulian 
pipis lan siapné telah. Neked jumah capatina ngajak kurenane. 

“Bli ba mulih? Mandus malu Bli mai muspa.” 

“Ba mulih men sing not nyai cang ba jumah? Jeg terus ngajakin mabakti 
basang cang nu gedeg né, kalah trus ajak jlema di tajen,” saut Madé Bémo 
bangras. 

Suba abulan galahé majalan, semengan jani kadingeh Luh Sari kraik-kraik 
ngaukin Madé Bémo cara anak ulung. Marasa jejeh maénggalan Madé Bémo 
pesu tur lantas nyagjagin Luh Sari di WC. Suba neked di WC Luh Sari 
nyakitang basang maciri pianakné bakal lekad. 

“Bli tulungin tiang ajak ka rumah sakit, ba sing tahanné panaké kal lekad,” 
munyi Luh Sari sambilan nahan sakit basang mabadin kal lekad. 

“Nah nah adéngan dik Luh, bli nu nyemak mobil nén antos buin kejep 
dogénan,” saut Madé Bémo panik 

“Enggalin dik, Bli.” 

Lantas ajaka kurenanĉ kemu ka rumah sakit, neked ditu Luh Sari abana ka 
ruang persalinan. Made Bĉmo ngantosang kurenane uling diwang ruangan 
persalinan. Suba duang jam panamayanĉ ia ngantosang kurenane ngalekadang. 
Disubanĉ ento, lekad pianakné maukudan muani. Rasa demen pesan kenehnĉ 
Madé Bémo, wiadin mula ia ngarepan panak muani. Galahé jani énggal sajan 
majalan, suba telung tiban sagét umur pianaknĉ Madé Bĉmo ane adanina Putu 
Jaya. Makejang ane tagihina teken pianakne belianga ngajak I Made Bémo 


kanti makoongan kurenanĉ. 

“Bli, da bes sanget ngulurin kita pianake apang tusing manja tur buin pidan 
lepetan iraga trus tagihna data-data.” 

“Nyai sing sayang ajak pianake? Adi kéto mamunyi jani raga nak ngelah 
pipis apa ja ané ada to gén trima da lebihan munyi! Ané meliang nak aké 
bapané padidi jani ba patut beliang pianaké kéné kéto apang tusing to cara 
panak pisagané ulian demit bangka reramané cawet bolong sing ja gantina. 
Jani bli kal matajén yén menang kan ngidang meliang pianaké magenepan.” 

Suba kanti ngelah pianak masih tusing suud kenehné Madé Bémo matajen, 
iteh matajen kanti telah ban tanahné maadep anggona bekel ka tajen. 

Cerita guminé suba majalan, jani Putu Jaya pianakné Madé Bémo suba 
maumur molas tiban yéning kenehang ia suba kelas 3 SMP. Rikala ditu 
sapetekan masuk uling sekolah, Putu Jaya ngorahang ajak mémé bapané bakal 
meli laptop. 

“Me, pa, iang kal meli laptop yéning sing iang sing kal masuk,” abet Putu 
Jaya. 

“Nah bapa kal mautsaha nanging yéning sing ada pipis kanggoang malu 
nah ning,” saut Madé Bemo. 

“Auk pokokné yén sing ada laptop Putu sing nyak masuk kal minum, kal 
malaksana jelek di jalan,” saut Putu Jaya sambil ngancem. 

Ditu Madé Bémo lan Luh Sari makeneh bakal meliang pianakné laptop 
apang tusing madaya jelék di jalané. Petengné makoongan Madé Bémo lan 
Luh Sari. 

“Luh ija jani ngalih pis né anggo meliang pianake laptop? Kadung sajan 
pidan bakat adep telahang tanahé jani magaé tusing kaludan,” Madé Bémo 
makoongan ngajak kurenane. 

“Kan tiang ba ngorin bli, da sanget ngulurin keneh pianak uling cenik anak 
iraga kal keweh di kanti tusing ngelah apa buka jani,” saut Luh Sari. 

“Nah da naké nguyu, men nyén nawang kal kéné unduké yén tawang kan 


sing kal adep aba mamotoh.” 

Buin manine Putu Jaya nagih janji bapane ane ngaku bakal ngemang laptop. 
Takonina bapane éngkén unduk laptope. 

“Pa, ken laptop yange?” takon Putu Jaya. 

“Konden ada ning ija alihang pipis? Ne bapa nu mautsaha ngalih pipis kal 
meliang laptop.” 

“Bapa ba bobog kal meliang iang laptop jani, pokokne yen sing ada laptop 
iang kal magedi ling jumah!” 

Ditu Putu Jaya magedi uling umahne pesu tusing ngorahang bakal kija. 
Made Bemo bingung dija bakal ngalih pipis anggo meliang pianakne laptop 
apang nyak dogen ia mulih. Gumine suba nyaluk sanja, Putu Jaya masih tusing 
mulih. Made Bemo lan Luh Sari marasa takut nyanan di jalané pianakne 
ĉngkĉn-ĉngkĉn. Di kala ngantos uling jaba pamesu, ada Pan Regug ané 
nyapatin Made Bemo ngorahang pianakne Putu Jaya di rumah sakit krana 
matabrakan. Makesiab Made Bemo ngajak Luh Sari ningehang, di kala ditu 
lantas ka rumah sakit Made Bĉmo ngajak kurenanĉ. Neked di rumah sakit, 
sebet Made Bĉmo ajak kurenanĉ nolih paukudan pianaknĉ maperban, marawat 
di ruang ICU. Ditu Made Bémo bengong tusing ngidang ngorahang apa sambil 
nyambatan nyesel, ulian pelih pajalan ané malu karmané bisa panak ané 


makatang. 


Tampaksiring, 8 Maret 2022 

BES 


Manik Sudra 


3 Puisi Bali puniki kawedar wantah kerjasama Suara Saking Bali sareng Balai Bahasa Provinsi 
Bali. 

Mertasari 


Putih-putih ngalintir, 

Bias salantang pasisi, 

Tanggu-tanggu ada kayu, 

Suar umah prapat, 

Cerik-cerikĉ pada paklincak, 

Ngejuk cacah, 

Tanpa guna yukti, 

Nanging nglangenin manah, 

Uli semeng kanti sanja tan makita mulih, 
Metrtasari, 


Sasai-sai. 

Prapat Beris 


Angin ngriris, 

Katempuh padi di carik, 
Maayun ngatir-tir, 

Kadi munyin kedis titiran, 
Angob sumuyuh manah, 
Agung tan kadi-kadi, 
Ngapti Hyang Widhi, 


Dumogi rahajeng sakancan kayang riwekasan. 


Prapat Beris inggih punika sinalih tunggil wawengkon Desa Sanur Kauh sané 
genahnyané ring sisi kauh kantor kepala désa. Irika wénten carik linggah, 
tetandurannyané minakadi semangka, padi, timun guling, pantun, msl. Prapat 
Beris punika mapiteges taru prapat (palud) sané akahnyané magantung 
(mangrove mabangsing). Dumun, para panglingsiré maosang ring genahe 
punika wénten taru prapat sané akahnyané magantung sakadi “jénggot” anak 


lingsir. 

Pajalan Idup 


Mula tuah i manusane ngwaris baan karmanĉ, 
Catur bekel karesep, 

Tutur ayune kaputer, 

Nging gumine wayah tan siddha baan mogbogin, 
Warah Sang Hyang Ramadĉsa tan sumusup, 
Mamineh baan belog, 

Maningehang munyi padewekan, 

Tuah sujatinĉ ento mula kĉweh, 
Maningehang lan ngeresep tutur padĉwĉkan, 
Keneh gedé nanging tuara nyidaang, 
Pawikan suba liu, 


Pasaja né tuara ada. 


Mula tuah i mannusa né ngawaris baan karmané 
Catur bekel karesep 

Tutur ayuné ka puter 

Nging guminé wayah tan siddha baan mogbogin 


Warah Sang Hyang Ramadésa tan sumusup 


3T: 

Mamineh baan belog 

Maningehang munyi padewekan 

Tuah sujatinĉ ento mula kéweh 
Maningehang lan ngeresep tutur padéwékan 
Keneh gedé nanging tuara nyidaang 
Pawikan suba liu 


Pasaja né tuara ada 


Pinayungan lampah ngulun, 

Kadyang jung amabah layar, 

Prapta angusap suku Sang Maha Pandita, 
Padanamaskara kauncarang, 

Padya camana kaaturang, 

Yan tuhu yayi, satyeng laku kateguhang, 
Bwat mangayap sastra kagupak, 


Jneking tapa kaglarang, 


58 


Suara Saking Bali Edisi LXVI | April 2022 


Satua Bali 





Manik Sudra 

da koné tutur-tuturan satua i empas luh muani nongos di tlagang 
gede, bek misi lumut, katang-katang, muah sekancan bungan 
tunjung ane sedekan mabunga. 

“Beli, Beli Empas!” patakon empase ané lua. 

“Apa, Luh?” sahut empase muani. 

“Icang demen pesan ngoyong dini, Beli. Wiréh di tlagang gedé ene bek 
misi be. Tegarang tolih ja Beli, ento ada be deleg, beboso, mujair, palatimah, 
muah be lindung malelangian.” 

“Beh, sajan pesan Luh! Ulian ento awak nyainé mokoh tuara ngelah 
potongan angan abedik, wiréh selid sanja nyai pepek baan amah-amahan.” 

“Luh, apa nyai suba nawang? Ento ditu tolih! Jani nyai suba ngelah timpal 
di tlagane ene. Iwasin ja, ento ada angsa mabulu putih luh muani. la demen 
pesan masih malelangian di tlagané ene patuh tekéning unduk nyainĉ. Mai, 
kema mlali!” 

“Mai Beli! Jalan paekin ia. Anggon ia kekasihan sawiréh awak pada 
madunungan di tlagané ene,” kéto tutur empasé luh nyautin. 

Nah, jani kacritayang sawatara duang bulan empasé suba pada matimpal 
ajaka i angsa luh muani. Beh, yén tuturang, sinah ngenah pesan kalegaan atiné 
pada magirang-girangan. Makejang ngenah demen pesan malelangian di 
tengah tlagané ento. 

“Beli Empas! Jalan uber I Angsa, nyak!” 

“Lan! Masak empas kalahanga angsa mangalangi,” kĉto pasautne I Empas 
muani. Lantas pada mauber-uberan cara anak makering-keringan ajaka patpat. 

“Nah bakat batis cainĉ, Angsa.” 

“Nah bakat masih tundun caine, Empas,” pasaut angsa muani. 

Beh, matimpal melah pesan saling sarag-sorog, pada adung tur saling 
nuturin indik-unduk ane madan jelé melah. Sedek nuju dina anu, sawetara nu 


dauh ro raina, ngomong I Empas lua. 

“Beli Empas ajak Beli muah Embok Angsa! Awinan masan panesĉ makelo 
pesan tur tuara taén ujan, ento awinan yéh tlagané ngangsan nyat. Nah, jani 
kénkén baan madaya,” kéto I Empas lua ngomong sada sedih sungsut. 

“Icang tusing nyak mati ngetuh.” 

“Yen pakeneh beline, meh melahan i raga ajak makejang makisid uli 
tlaganĉ ene.” 

“Saja, Beli,” empas lua nyelag masaut. 

“Sakéwala krana icang ajak dadua tusing nyidang makeber, sinah nyak Cai 
Angsa ajak dadua nulungin icang makisid uli dini,” I Empas ngidih olas. 

“Nah, yan suba igum pawilangan Beli Embok Empas ajak dadua, icang 
tuah nuutin dogén. Apa buin suba kaiket cara nyama tugelan dini,” pasautne 1 
Angsa muani. 

“Sakéwala kené Beli Empas. Wiréh pajalané ené makeber sinah Beli ajak 
Embok Empas ajak dadua musti nyak nuutin munyin icangé.” 

“Apa ento?” selag Empas Lua. 

“Kéné ento! Ene ada kayun kopi limang lengkat. Dangal tengah-tengah 
kayuné ené ajak dadua. Yan suba kéto, icang ajak dadua masih lakar nangal 
muncuk kayu kopiné ené tur ditu lakar cai kakeberang.” 

“Bih aéng tegehné!” selag Empas Lua. 

“Beli ajak Embok Empas ajak dadua. Icang tuah ngidih olas pesan apang 
eda mamunyi angan abedik dugasé makeber totonan. Wiréh yan mesuang 
munyi sinah Beli ajak Embok ulung ditu icang tusing nyidayang matetulungan 
buin.” 

“Béh, batak amonto tusing ja kéweh apa!” ento pasautné I Empas ajaka 
dadua sada pongah. 

“Buin acepok icang ngingetang, apang eda pesan Beli Embok ngengsapin 
petinget icange 1 busan.” 

“Nah jalan suba jalanin.” 


“Nah yan suba keto, gutgut kayu kopine ene.” 

Beh, tuara kodag baan kendel kenehnĉ I Empas ajaka dadua tumben 
ngasanin ngindang ba duur. Suba akire teked di danune saget ngliwatin kuluk 
medem ajaka dadua ané madan I Dakep tekĉn Ni Dangal. 

“Bapane! To apa makeber ba duur, Pa? Jeg cara empas makeber 
pangenahne,” keto patakon kuluke lua Ni Dangal teken muanine I Dakep. 

“Beh, magenep rambang nyai, Dangal. Ento tusing ja lén tekĉn tain sampi 
tuh kakeberang angsa. Tegarang melahang nlektekang!” pasaut kuluké muani 
sambilang muaban kiap wireh sedukan. 

Mara dingeha ibana orahanga tain sampi, béh sing kodag-kodag gedég 
basangné i empas muani. “Awas! Cang lakar ngemplongin ndas cainé kanti 
encak,” keto papineh I Empas Muani. 

“Apa, tai? Yé, saja, ento tain sampi makeber.” 

“O keto goban tain sampine. Selem, tuh, bronyot, tuara ngelah jejeneng. 
Tegarang melahang nelektekang! Keto suba goban taine tuh!” 

Beh, baan tusing kodag-kodag ban gedeg basangne karasa nganti 
maplitutan asan basangne gedegan ngenehang awaknĉ orahanga tain sampi tuh. 
Lantas I Empas makadadua sabarengan ngwagan bungutne lakar nyautin ibang 
tidong tain sampi. Aduh, meh suba pituduh Widhi, lantas empasé ajaka dadua 
magelebug di tengah kalangan tegalé. Mara magelebug di tegale tur tondén ada 
apakpakan makelone ulung sagĉt I Kuluk suba nangal I Empas pada mabesik. 
Pragatne I Empas ajaka dadua luh muani mati kadangal baan kuluk luh muani. 

“Aduh, Beli! Pedalem pesan I Empas ajaka dadua. Wirĉh tusing sida baan 


p? 


icang nulungin ngisidang uli tegalane ditu!” omongne I Angsa Lua sambilanga 
makeber. 

“Men, keto suba matine katepuk. Krana Ia tusing pesan nuutang munyi ane 
patut tur mautama.” 

“Saja masih, Beli! Nyen ja bas Ngulurin gedeg basang sinah ia lakar 


nepukin sengkala.” 

ngupapira bayu 
ngulati karajegan adat, 


seni lan budaya bali 


Ni Kadek Sumertini 


huana Agung lan Bhuana Alit nénten prasida pasahang ring bayu 

sané nguripin sakancan sané maurip. Bayu punika wantah angin, 

prana sané pinaka dasar ngamargiang kauripan sakala lan niskala. 

Yéning nénten wénten bayu pastika nénten wénten urip, bayu wantah utama 

tan prasida gentosin kautamannyane. Sajeroning urip lan kauripan iraga patut 

urati ring kawéntenan bayu. Ring angga sarira manusa wénten dasa bayu sané 

madué kawigunan soang-soang nganutin genahnyané. Bayu punika wantah 

pasuécan Ida Sang Hyang Widhi nénten prasida kagamel nanging satata 

prasida karasayang. Sakancan sané kalaksanayang ageng utawi alit pastika 

ngamerluang bayu. Ngawit ngamedalang pikayun, mabebosan, maparilaksana 
patut becikang nganggén bayu. 

Bilih-bilih sajeroning ngamedalang arsa kayun marupa seni, ngamargiang 


adat lan budaya pastika nyaratang bayu. Iraga krama Bali madué swadharma 

sané pinih ageng sajeroning ngrajegang adat, seni lan budaya Baliné sané 
mangkin wénten ring pantaraning panglimbak seni lan budaya modérn. 
Kawéntenan seni, adat lan budaya Baliné sampun kaloktah ngantos ka dura 
Negara sané ngawinang Bali kabaos “The Last Paradise”. Sapunapi antuk 
krama Baliné ngaraksa saha magehang indiké punika? Nénten wénten tios 
wantah nyikiang kayun, nginggilang bayu antuk parilaksana sané becik ngulati 
karajegan adat, seni lan budaya Baliné. 

Adat ring Bali sané madasar Agama patut kakukuhang mangda nénten 
sayan rered kawentenannyane. Ritatkala ngamargiang parikrama adat pinaka 
tetamian leluhur sinah wénten bayu sané makardi sakancan pamargi prasida 
mamargi sidapurna. Adat manyama braya, suryak siu utawi musyawarah, 
sagilik-saguluk salunglung sabayantaka sarpanaya sampun dados ciri krama 
Baliné ritatkala ngamargiang adat gumanti ngamolihang kasukertan ring jagaté 
sakala lan niskala. Tiosan ring adat, seni Baliné taler kabaos adiluhung, 
makudang-kudang seni wénten ring Bali sané sampun kajanaloka. Kawéntenan 
seni Bali punika patut kaupapira olih iraga krama Baliné sané prasida dados 
seniman sané ngawetuang saluiring seni. Seni punika akéh kawéntenannyané 
minakadi: seni tari, seni tabuh, seni gegitan, seni lukis, seni patung, barang 
seni miwah seni sané tiosan sinah kamedalang bayu sané ngawinang seni 
punika prasida nudut kayun. Ri tatkala iraga prasida becik ngawigunayang 
bayu punika sinah metu seni sané mataksu saha ngulagungin manah sang sané 
ngantenang. 

Kawentenan adat lan seni sané ngamanggehang bayu sané utama 
mapaiketan ring budaya Baliné. Adat lan seni wantah akah budaya Baliné sané 
kamargiang malarapan Tri Hita Karana. Aab jagat sané kabaos éra global, 
panglimbak ilmu pengetahuan lan téknologi sané karasayang sakadi mangkin 
pacang prasida ngobah kawéntenan budaya Baliné yéning krama Baliné nénten 
urati tur pageh. Yéning rered utawi ical budaya Baliné, napi malih sané pacang 


kainggilang ring Bali, sinah nénten wénten. Indiké puniki wantah tantangan 

krama Baliné sané patut kakayunin tur kauratiang sareng sami antuk ngupapira 
bayu sané utama gumanti napi sané kaaptiang prasida kapanggihin duaning 
karajegan adat, seni lan budaya Baliné nénten prasida lĉmpas ring kautaman 
bayu. 

Duaning bayu punika dahat utama ngiring sareng sami wicaksana 
nganggén bayu antuk parilaksana sané becik, mawiguna sajeroning ngrajegang 
adat seni lan budaya ngawit saking angga sarira. Yéning sampun becik ring 
angga ngiring sobiahang ring para sameton Baliné sapunapi antuk 
ngawigunayang bayu gumanti krama Baline masikian kayun nindihin adat, 
seni lan budaya Baliné. Kawéntenan bayu wantah akéh ring Bhuana Agung lan 
Bhuana Alit, nanging yéning nénten becik antuk ngawigunayang sinah nénten 
wénten pikenohnyanĉ, wénten sané maosang ngutang-ngutang bayu tan 
paguna. Yéning sampun prasida wicaksana tur ngutamayang bayu punika 
sinah bayu punika pacang ngawetuang saha ngicénin kautaman. 

Ngiring mangkin krama Baliné sareng sami sané pinaka pawaris budaya 
Baliné mapikayun sapunapi antuk ngawigunang bayu punika gumanti saluiring 
pikayun, bebaosan, parilaksanan iraga prasida mapikenoh sajeroning ngulati 


karajegan adat, seni lan budaya Baliné. 


Ni Kadék Sumertini, embas ring Désa Kapal, Mengwi, Badung rahina 
Buda Wagé Warigadéan, 15 Juni 1988. Lulusan IKIP PGRI BALI warsa 2010 
jurusan Bahasa dan Sastra Daérah Bali. Sané mangkin dados PNS ring 


Buléléng ngawit warsa 2011 

P 
rare 
4 
smanbara 


Katur majeng sisya SMA Negeri Bali Mandara 


4 Satua cutet puniki kawedar wantah kerjasama Suara Saking Bali sareng Balai Bahasa Provinsi 
Bali. 

Pustaka Widya Mandara keto wastan perpustakaan driki. 
Perpustakaané patuh buka perpustakaan sekolah lianan, ané 
malénan perpustakaané mabukak uli semeng ngantos peteng. 
Sisyané setata ngraménin tongosé anggona malajah, persiapan 
lomba, lan ngalih bahan nulis penelitian. Ngantos ka peteng 
sekolahé setata ramé ulian sisyané ané saat mautsaha nyujuh 
ipiané soang-soang. 


I Nyoman Sutar jana 


iang nyambatang sisyané Rare Smanbara. Rare sané metu saking 
lebah pangkung, saking muncuk bukit. Saking genah-genah sané 
nénten kaarsa olih manusane. Setata kadadah kapanas bara baan 
pamanés idupé. Katandes kasesekan di bucu, kasepékang, nénten karungu. 
Katunan brana, katunan braya. Tusing ada galah mupulang angkian, wantah 


narima paduman nasibé saking sané sampun-sampun. 

Sekolahé munduhang rare-rare punika driki, micayang genah, micayang 
galah nabdabin raga nunas pangajah-ngajah. Doh saking rerama lan 
kulawargane. Sekolah manados genah malajah tur dados genah madunungan. 
Gurune satmaka reramane ane sadia nulungin rikala nemu pikobet. Rarene 
sakadi nangun yasa idup aguron-guron, ngeret sakancan indriane pageh nunas 
ajah. 

Raré-raréné sami mabekal jengah ulian idupé madasar sengsara. Jengahé 
sekadi api sané morbor manahe apang setata maju. Raré-raréné sampun 
masatya jaga sareng-sareng nyaga api apang setata ngendih di atiné. Apiné 
satmaka sundih ring jalan rikala kapetengan. Apiné taler satmaka morbor ala 
sané nglintangin jalan. Raréné pada ngiketin samaya pacang nunas ajah 
sareng-sareng tur nemu suksés sareng-sareng. Kaweruhané anggé sarana 
nincapang kauripan, madingan pinceran roda idupé apang nemu kerta raharja. 

Sasukaté mriki mara tiang ngasanin daat mabuaté dadi guru. Ipidan tiang 
pepesan nglaleng, pepes kasép nekain kelas. Guruné tusing sida korupsi pipis, 
kanggoang korupsi waktu. Muridé masih demen, wiréh bedik kenehné malajah. 
Enu demenan maplalianan tur matunangan. Di kelas tiang tusing taén seken 
ngajain. Sisyané kabagiang LKS, lantas katundén nyawab. Tiang kapah 
nginutin kurikulum, wiréh kurikulumé satata maganti yén maganti menteri. 
Driki mara tiang ngasanin ketug nyelepin kelas. Wiréh raréné dini kritis-kritis, 
ane ngaénang sirep tiangé tusing taĉn tis. Mara nyumunin tiang malajahang 
matéri, makarya RPP tur makarya PTK, Penelitian Tindakan Kelas. 

I Putu Krisna Adi Putra silah sinunggil raré Smanbarané. Ia kajumput 
saking genahné ring lebah Désa Kintamani. Saking alit suba ngasanin déwékné 
dadi anak ubuh, kelas VI SD ia kalain mémé buin 6 bulané bapané nyarengin 
méméné luas ka gumi wayah. Putu Krisna kapiara sareng dadongné ring 
pondokné sané sampun réot. Apang sida nglanturang idup ia milu nulungin 
pamané mreténin punyan juuk. Pamané masih milu nulungin Putu Krisna 


apang sida masekolah SMP. Pangadegné berag cenik maciri uli cenik nandang 

lara. Nanging ia ngelah ipian nglanturang masekolah ento makrana ia 
ngamilunin seleksi masuk sekolah driki. 

Kabenengan tiang dados guru asuhne Putu Krisna sareng 30 diri rare sané 
lianan. Dados guru asuh tiang mangda uning ring kawentenan rarene indik 
latar belakang kulawargané, pikobetn€ di sekolah lan di asrama. Sabilang 
Sukra peteng wénten galah mapupul jagi nuturang pikobetne di sekolah lan 
asrama. Irika raréné negak ngiterin tiang, makejang raréné madué pikobetné 
soang-soang uli saking kulawarga sané nénten harmonis utawi broken home. 
Wenten sané katinggalin meme utawi bapa. Raréné madué paiketan siki, 
saking kulawarga miskin. Tiang mautsaha mirengang makejang tutur raréné 
nyantos galah sirep ring asrama. 

“Pak, sukaté rerama tiang ngalain, tusing ada ané urati tekén padéwékan 
tiang. Idup tiangé rasayang kambang, tusing ada genah maencegan. Tusing ada 
ané nuturin tiang, tusing ada ané bangga kapining padéwékan tiang. Sabilang 
ngingetang ento, ngaénang tusing semangat malajah,” kéto Putu Krisna nutur 
sambil ngusapin yéh paningalan. 

Engsek tiang mirengang tuturné Putu Krisna, karasa baan sebetné ané 
tandanganga, “Putu sampunang mapineh buka kéto. Ingetang Putu tusing 
padidi. Enu ada dadong lan pamané sané olas tekén Putu. Enu masih ada 
timpal Putu dini sané sampun rumasat nyama. Ané ngarepin Putu apang nemu 
pajalan luung. Jani Putu suba ngelah kulawarga di sekolah ane dadi glantingin 
Putu. Eda kimud nuturang apa ane rasayang Putu. Bapak sareng nyama-nyama 
Putu nyadia mirengin.” 

“Inggih Bapak, tiang enu kimud matutur-tuturan wiréh kadung biasa tiang 
idup padidi tusing ada ajak matuturan. Driki tiang sampun madué kulawarga, 
nanging enu ada rasa kimud wiréh nyamané saking makudang kabupatén. 
Tiang déréng sida ngraketang raga. Saking mangkin tiang malajah nutur lan 


nincapang rasa manyama.” 

“Melah Putu suba nyak matuturan. Putu sareng nyama-nyamane mariki 
wireh patuh ngelah keterbatasan ékonomi nanging ngelah semangat masekolah. 
Driki Putu sareng nyama-nyamané malajah nerima jelé melah nyamanĉ. Jani 
jalan alih-alihin napi poténsi utawi kawagedané soang-soang. Putu seneng 
makarya karya tulis ilmiah, tegarang ento telebang sinah Putu sida molihang 
préstasi.” 

Kéto tiang matuturan siduri sareng Putu Krisna mara karasa daat mabuat 
swadharma guru punika. Guru sané kaglantingin raré-raréné saking pikobetné 
tur nunas pamargi anggé nincapang kaweruhané lan parilaksananĉ. Inget tiang 
ring kecapin sastra agamané kruna Guru punika mawit saking Gu, gunatikha 
lan Ru, rupawarjita. Gunatikha mateges nénten kaiket antuk matéri utawi 
mamerih ring karya. Guruné sampunang buka Bhagawan Drona sané milih- 
milih sisya tur mentingang materi. Rupawarjita mateges sida nulungin anaké 
saking kasungsutan utawi kalaran. Guruné mangda nulad Bhagawan Domya 
ane sida nulungin sisyanĉ molihin pangweruhan. Yen nika sampun 
kalaksanayang wawu guruné sida digugu lan ditiru. 

Ngawit patemon punika Putu Krisna nyansan biasa matuturan ngajak 
nyamané, kéto masih ajak tiang. Ia pepes tepuk tiang di perpustakaané ngalih 
buku, seleg nincapang keterampilané nulis karya ilmiah. Saking lomba karya 
tulis Putu Krisna ngelah galah nincapang raga, sida nulis lan nlatarang tulisané. 
Akéh lomba sané sampun kasarengin sakadi lomba di Universitas Udayana, 
Politeknik Negeri Bali, Kementerian PUPR, lan di Universitas Sanata Dharma 
Yogyakarta. Akéh préstasi sané sampun kapolihang. Legan guru tuah besik, 
nepukin sisyané maju sida nemu rahayu. 

“Pak ampura tiang ten nyarengin plajahané di kelas, tiang nunas dispénsasi 
sareng timpal-timpal tiangé wiréh nyarengin lomba di Universitas Sanata 
Dharma Yogyakarta. Bénjangan tiang nunas tugas anggén tiang nyusul 


plajahané.” 

“Ngih Tu, telebin malu lombane dumogi sida jayanti. Tugasé dados ambil 
durinan entenin dogen bapak. Joh lombane Putu menek pesawat kemu?” 

“Ten Pak, santukan pandĉmi lombanĉ lewat daring. Yen ten kĉnten sinah 
tiang maan ngasanin menĉk pesawat. Suksma Pak sampun urati kapining tiang 
ané ngawinang tiang sida nincapang raga.” 

“Bapak dados mangkin wantah ulian kapiwelasan anak. Bapak setata inget 
ring guru SD bapak Pak Madé Tésa ané ngaénang bapak demen nulis tur dot 
dadi guru. Mangkin wantah galah bapak ngwales tresna Pak Madé Tésa, antuk 
nyalanang swadharma dadi guru.” 

“Tiang taler mapiutangan sareng Pak Wayan Yudana guru sané nulungin 
tiang medaftar ka sekolah driki. Buin pidan, yén swéca Widhi tiang nemu ané 
kaaptiang dadi peneliti. Tiang lakar nganggé ilmuné nulungin anaké sané 
kalaran.” 

“Melah Putu sida mapineh buka kéto. Ané jani melahang Putu malajah 
diastun pandemi sinah akéh kendalane. Sareng-sareng ngrastiti mangda gelis 
galah iraga matemu tatap muka malih.” 

Pemerintahé micayang kebijakan pembelajaran jarak jauh. Raré-raré 
Smanbara matulak malih ka jero soang-soang malajah secara mandiri. Putu 
Krisna nuturang déwékné nénten las ninggalang sekolah, wiréh di jumahné 
sinah liu pikobetnĉ. Tiang sujatiné pateh wireh tugas tiang nyansan berat 
ngamargiang pembelajaran daring. Guruné ngajahin sinambi malajah nganggo 
téknologi nyarengin pelatihan lan wébinar. 

Diastun kabanda jarak tiang mautsaha apang tetep uning ring kawéntenan 
rare Smanbarane. Akéh sané nuturang rarĉne malajah sambil nulungin 
reramané magarapan. Wenten sané nenten madué HP, rarene selegenti 
nganggo HP sareng nyamane. Wĉnten sané kabanda sinyal wiréh umahné di 
betén bukit. Sinah arus menék bukit apang polih sinyal. Putu Krisna polih 
ngubungin tiang nganggé WhatsApp. 

“Bapak, tiang wénten gatra becik. Tiang polih béasiswa ring sekolah 
Pertamina. Tiang jagi masekolah gratis di Jakarta pak ngambil jurusan Téknik 
Lingkungan. Dija minab guminé ento. Ipidan sing sida tiang ngrambang. Jani 
guminé ento lakar tekain tiang. Tiang mautang yasa ring sekolahé puniki. 
Dumogi tiang sida ngwales.” 

“Selamat Tu, sayan bangga bapak ngelah raré buka Putu. Mogi-mogi sida 
dadi tetuladan ring adik tingkat Putuné. Sapisanan bapak nunas ijin sareng 
Putu lakar nulisin ceritané Putu apang dadi inspirasi tekén adik kelas Putuné.” 

“Suksma banget, Pak, dumogi sida mawiguna sareng adik-adikĉ. Tiang 
nyantosang bukuné.” 

Raréné tulya i kedis sikep sané makebah bulu lakar malajah makeber. 
Guruné sayaga mreténin kedis-kedisé punika apang melah tumbuhne. Rikala 
galahé sampun panumaya kedis sikep makeber nambung, guruné las ngalebang. 
Kedis sikep makeber nyujuh langit, nyujuh tatujoné soang-soang. Guruné 


wantah nyantosang gatra i kedis sikep saha mapangapti apang mangguh rahayu. 


Maret, 2022 


I Nyoman Sutarjana, 


guru ring SMA Negeri Bali Mandara. 

Manik Sudra 





puisi-puisi 
1 gdé nyana 
kesuma” 


3 Puisi Bali puniki kawedar wantah kerjasama Suara Saking Bali sareng Balai Bahasa Provinsi 
Bali. 

Maketu Raja 


Ketu Raja 

Baatne tan pa naen 

Kewala ngenahne bungah 

Ane ngranayang suba liu tau 

Tau teken unduk kalawan indik 

Yen tusing ja ulian kajudi 
Kacumpuang ngambel ageme 
Ngigelang abahe ane baat 

Tusing pesan ada keneh magarang 
Krana ené tusing ja patut pegarangan 
Ulian suba tau baat ngabahang ageme 
Dikengkene suba beneh pajalane 
Bisa masih orahanga pelih 

Yening pelih buin lakar nyangetang pelih 
Ulian ento suba jani nyiksik bulu 
Tusing pantes rasané ngagem 
Agem-ageman ané baat 

Kéwala yén ingetang 

Pasriak munyin kedisé 


Manguci uli disamping 

Uli di aepan cunguhe 

Ada masih uli durin kuncite 
Munyine pada maelenan 
Nguci ane melah 

Nguci ané jele 

Apa buin nguci ané meting-meting kupingé 
Ento ngranayang jengah 
Ngalawanan rasa jejeh 

Kal tegarang jani ngagemang 
Ngigelang abah ketu rajané 
Madasar baan keneh tulus 


Cara gelas puyung disamping temukuné 

Ngipi Nakep Balang 


Sedeng tis kideme 

Asrietan teka ipiané 

Nakep balang dadua 

Ulian bungah pangenahné 
Ngrénéb cara klélaman slakané 
Makenyir cara bungkung jinaran 
Nahh... 

Tegarang jani tegarang 

Dakep ané di tengawan 

Tusing bakat apa 

Dakep ané di tengébot 
Nyerégség batisé payu ngungkling 
Kéweh saja mula 

Yéning ngelah keneh momo 
Makejang dot bakat gelahang 
Pamuputne tusing ada apa 
Makejang tusing bakatang 
Patute melahe agem tekekang 
Iket amuk indriane 

Lawanan kenehé momo 


Apang sida nemu kerahayuan 


77 


Suara Saking Bali Edisi LXVI | April 2022 


Ngruruh Liang 


Ngudiang inguh makeneh 
Ngudiang paling matindakan 
Ngudiang bengong maselselan 
Ngudiang menep tusing mamunyi 
Ngudiang... 

Apa miribang krananĉ 

Ulian bes sanget ngenehang timpal 
Ulian bes baat liu nyemak gaĉ 

Apa ulian bekele abedik 
Ngudiang... 

Ngudiang ento anggon pabaat idupe 
Idup tuah acepok 

Liange ane utama 

Liange ane madasar pamineh melah 
Ento suba ruruh 

Kéwala ingetang nyikutang awak 
Apang tusing patipurug 

Ngurang lampah 

Inguh padidi mapangenan 

Ulian nepuk tis pajalan timpal 

Bin besik ingetang ngaturang suksma 
Majeng ring linggih Idané 

Apang stata kapica kenak rahayu 


Ngruruh ané madan liang 

Satua Cutet 


a 
mir 


8 Satua cutet puniki kawedar wantah kerjasama Suara Saking Bali sareng Balai Bahasa Provinsi 
Bali. 

Purnamanĉ sedek kembang dugas Ayu Mirah nuturang mara pesan 
teka uli bulan. la nuturang ditu ada Tirta Bulan ane ening 
buina tusing taen nyat lamun apa ya ngentak panese. la masi 
ngaku suba maan ngrasaang tirtane totonan. Kenehne sayan galang, 
idepne sayan enteg sasukat maan nunas tirtane ento. Tiang iseng 
matakon kéné, “Nyen ane maangin tirta ento?” Ia tusing 
nyidaang nyautin krana dugasé ento dapetanga telapakan limané 


suba ada tirta lantas tunasa. 


IBW Widiasa Kenitén 


né ningehang ada nglegekang ada masi ané sumanangsaya tekén 

tuturne Ayu Mirah, “Gumi jani, sing karoan. Encen kaden seken, 

encén kadén, gamongan dadi jahé.” Ayu Mirah tusing gedeg ada 
mamunyi buka kéto. Sautina baan kenyem dogén. Sabilang ada dina melah 
tuturanga suba ka timpal-timpalné, ia suba maan Tirta Bulan. 

Tiang dugasé nika meled matakon, sakéwala tusing bani krana liu timpal- 
timpal di sampingné. Tiang ngalih dina apang maan nyujutang apa saja Ayu 
Mirah maan Tirta Bulan? Intipin tiang pajalan ianĉ. Dugas dibi, tiang ka 
umahne. Tepukin tiang kudusan menyan majegaune ngelepug. Arum ngebekin 
palemahan umahne. Intipin tiang, Ayu Mirah sedek di sanggahne. Di arepne 
ada canang sekar, ada masi segehan manca warna. Putih di kangin, barak kelod, 
kuning kauh, selem kaja, ane di tengah sarwa rupa, mirib baan Kajeng Kliwon 


dugase nika. 

Wayan Jengki Sunarta 


81 


Suara Saking Bali Edisi LXVI | April 2022 


Uli dija kapa saget angine nglilus. Tepukin tiang Ayu Mirah nuut pupulan 
asep ane arum sayan ngamenekang, sayan tegeh, sayan tegeh kanti tusing 
ngenah, mabesikan ajak amubune di langité gadang. Tiang bengong dugasĉ 
nika mabalih, apa seken? Apa tusing? Kucek-kucekin tiang paninghalanĉ. 
Telektakng tiang, di tongosne negak, tusing marawat. “Seken Ayu Mirah ka 
bulane?” Tiang mamunyi di keneh. Antiang tiang kanti surup bulane saget 
tuun padidina aliha tongosné negak ituni. Buin kucek-kucekin paninghalan 
tiangé. Makita tiang nyagnyagin, sakéwala tusing bani. Jejeh nyanan pelih. 
Inget teken pabesen anaké wikan,”Tusing dadi ngoda tatkala ada ngrastitiang 
angga.” 

“Bli mai. Dini paakang negak. Ngujang ditu sliab-slieb nyanan rebut legu. 
Mai bareng-bareng ajak tiang.” Gigis kesiuran papusuhan tiange. Anak bajang 
jegég ngaukin. Tiang nyagnyagin adéng-adeng Jejeh pelih. 

“Dini negak, bareng-bareng ngrastiti Widhi.” Kesiuhan menyan majegauné 
nglikub. “Ene baangina Tirta Bulan. Mara kapica uli Sanghyang Candra.” 
Tiang majadengan. Tawanga tiang sumanangsaya. “Lamun Bli tusing pracaya, 
Ayu lakar nunas.” 

Tatakang tiang liman tiangé. Turuhanga abedik lantas tunas tiang. Len 
pesan rasaang tiang di angen tiange. Tis kanti ka bumbung getihé rasaang tiang. 
Tiang ngunjal angkihan ping telu. 

“Bli, sinah suba liu ortané, tiang sambatanga tusing seken nutur. Nuturang 
ada Tirta Bulan. Yén di bulané dogén ada tirta, sinah di mracepada masi ada 
tirta bulan. Sinah di awaké masi ada masi tirta bulan. Koné nunggal buana 
agungé kalawan buana alité, sakéwala dija kapa tongosné? Ento tusing 
kakeneh baan Ayu.” 

Tiang tusing ngugu yén Ayu Mirah tusing nawang tongos Tirta Bulan di 
awakne. Dija ada unduk, awakne padidi tusing tawanga. Sakéwala, yen keneh- 
kenehang, bisa masi, awak padidi tusing tawang, apa isinné lan kénkén 


pajalanné. Sakéwala, yén awak anak lén bisa kakeneh. Ah, lakar ngujang 

nyangetang ane kĉto-kĉto, anĉ demenin jani suba seken tepuk, Ayu Mirah 
maan pica Tirta Bulan. Yén, ada anak tusing ngugu lakar sambatang idéwék 
suba baan tirtané ento. 

Kanti tambis makruyuk siapé, tiang negak ajak Ayu Mirah. Liu masi tutur 
ane bakat dingeh tiang. Sabilang bulan, anak mabinaan warnan tirtanĉ. Ada 
roras bulan, ada roras warnan tirtanné, kĉto masi rasan tirtanĉ. Mara lakar 
takonang tiang kénkén warnan tirtané manut sasihé? Énggalan tiang orahina 
mulih krana suba sayan galang gumine. Mirib jejeh Ayu Mirah ada anak 
nepukin tiang padaduanan. Yén ada nepukin, bisa lakar ramé ortané, Ayu 
Mirah makeyem dugas tiangé lakar magedi. 

“Kayang ené mai buin Bli.” 

“Nah Ayu.” 

Buka ané tuturang tiang ba duur, Ayu Mirah buin nyambat, ada tirta di 
bulane. Di guminé masi ada Tirta Bulan, di awaké masi ada Tirta Bulan. Sayan 
pepes Ayu Mirah nutur, sayan liu ané tusing ngugu. Tuah tiang dogén ané 
ngugu. Mara tiang nyambatang, seken ané tuturanga tekén Ayu Mirah, tiang 
sambatanga makongsi. Ada nyambatang ada keneh ajak Ayu Mirah. Kanti 
ping kuda-kuda tiang nyekenang mula saja ané sambatanga tekén Ayu Mirah, 
tusing masi ada ané ngugu. 

“Melahan mulih, sahihang tekén nutur ané tusing seken. Guminé suba 
bekin tutur ané tusing seken. Buin ada tutur ané tidong-tidong, melahan 
pulesang awaké, pagaeyang awaké apang eda soleh-soleh marawat di sirahé. 
Masan alih-alihanné kéweh, magenep dadi sambatang. Nyanan sayan makelo, 
ngorahang suba ngiring. Nyén kadén iringa? Sagét ngaku-ngaku.” 

Tiang tusing buin nyak nyambatang ané saja tekén timpal-timpal tiangé ané 
liunan maboya. Tiang tusing nyalahang krana saja. Bes kaliwat liu ané tusing 
saja. Ané encén saja, ané encén tusing, anak patuh. 

Ayu Mirah makisi-kisi ajak tiang, “Mani ka umah tiangé Bli. Ajaka 


ngrastitiang keneh. Sina ada kritisan rasa bagia mawarat abedik di kenehé.” 

Tiang manggutan. Gedinin tiang Ayu Mirah kanti teka bilehan dina ane 
lakar cumpuina teken Ayu Mirah. Tiang nyilib apang tusing ada ane nawang. 
Kanti peteng ada sawetara jam solasan tiang mulihnĉ. Umahne saget kakiterin 
baan sunaran bulan purnama tepukin tiang. “Dija Ayu Mirah,” Tiang ngrimik 
di keneh. 

“Mai Bli.” 

Tiang adeng-adeng majalan, jejeh katanjung. Sunaran bulane sayan galang, 
mirib ene sasih miik ngranayang sangkan buka kéné? Tiang mukak lawangan 
umahné adeng-adeng. Tepukin tiang anak jegeg-jegeg di sampingné Ayu 
Mirah. Mara lakar tiang matakon uli dija anaké jegég-jegég ento? Ayu Mirah 


énggalan ngijepin tiang. 


IBW Widiasa Kenitén 

embas ring Geria Gelumpang, Karangasem, 20 Januari 1967. Oneng ring sastra 
Bali klasik, sastra Bali modéren taler sastra Indonésia. Kakawian idané 
kawedar ring Bali Post, Buratwangi, Mémorandum, Warta Bali, Bali Aga, 
Majalah Sinar Agung, Majalah Éksprési, Bali Tribun, Pos Bali. Ngamolihang 
Hadiah Sastra Rancagé ring warsa 2006 antuk pupulan satua cutet Buduh 
Nglawang. Ring warsa 2015 ida ngamolihang Penghargaan Widya Pataka 


antuk cakepan Jero Lalung Ngutah. 

Manik Sudra 


puisi-puisi 
i wayan kerti” 


7 Puisi Bali puniki kawedar wantah kerjasama Suara Saking Bali sareng Balai Bahasa Provinsi 
Bali. 

Nyujur Giri Tohlangkir 


Kukuh anggang kaiter wana 

Pinaka huluning jagat Bali 

Satata asih ring sang jatma 

Mapaica amerta lan pangupa jiwa 

Tan surud-surud, tan amerih ring rasa 
Angayubagia damuhe mapangelungsur 


Satata nyujur ka luhur 


Jagate nyansan lingsir 
Taksuné lebur ring samara 
Harumé kasusudang ring raga 
Kasengguh zaman kali 
Lempas, tusing biasa manampi 
Maserod luih hati 


Punika jatma tan parasa: 

indriane kadulurin 


momonĉ katandurin 


Lali ring gumi mawates-wates 
Amertane matehan wisya 

Ida Hyang Giri Toh Langkir 

mamurti ring angga 

Ledangé katampiasin grudug 

Medal abuné metuéling ring damuhé 

I brohmo corah, 

sumangdéna masasuluh ring sunaran Ida 
éling ring raga metuning dosa 


Metu awigé tan paguna 

Purnama Sasih Kasanga 


Remrem langité ngawedar rupa 
Rikala Purnama Sasih Kasanga 
Tan bina ring Rahina Tilem 
Lampahé sakadi tanpa sunar 
Tingkahé sakadi tanpa dasar 


Bingung nyandarang rasa 


Gering, tan surud-surud mapangiring 
Mapangiring Sanghyang Kala 
Sami sungsut, sami surud 


Jatma sidhi tan mabukti 


Minab puniki kabaos sasih baah 
Kedik iwang babaosé makardi duka 
Kedik singsal lampahé makardi kroda 
Bhuta kalané minab mamurda 

Ngarsa lalabaan, ngarsa tatebasan 
Lampah nyomia, ngarastiti darma 


Sumangdéna jagaté kerta raharja 

Nyepi 


Kabaos sipeng; 
sepi ing raga, 
sepi ning angga 


Ngamargiang berata 


Amati karya; 
tan wenang makarya, 
jenek sajeroning raga 


Arahina ngayorang raga 


Amati Lalungan; 
tan wenang medal wates pakarangan 
tan wenang medal malancaran 


jenek raga ring lingga 

Arahina nepak susila 


Amati geni: 
tan wenang ngauripang geni 
Geni saluiring geni 
geni ring angga, 
geni ring raga 
Somia mangda trepta 
Jagaté labda guna 


Arahina nyomia, nyujur sunia 


Amati lalangunan; 
tan wenang ngarereh lalangunan 
tan wenang maliang-liang 
Arahina ngarastiti bakti 


nyuluhin raga, nyuluhin angga 

Kadasa 


Sekare pada kembang 

Asep menyan taler ngindang 

ngalub mangider bhuana 

Nedunang Ida Batara 

Sumangdena kabeh Ida tedun Masurya 


Ning raga, ning rasa 


Sasihe nureksa angga 
Nyineb rasa, suka lan lara 
Sane kapaica ring raga 


Sané mamudra ring angga 
Kedas, kedasin raga 
Kedas, kedasin angga 
Lebur ring sajeroning mala 


Lungsur ring sajeroning amerta 


Tureksa-tureksain raga lan rasa 

[Satua Masambung Masambung) 


mlancaran 
ka sasak 

“Yeh, lali titiang matur, amah jejehe. Taksine, sampun makaon 


Tu! Beli Ketut Gunawan benjang mendak meriki!” 


Gdé Srawana 


6 6 ruh, tuyuh anaké, musti I Made mapangidihan!” 
“Ten, Tu. Yakti tan wénten, ten kénten!” 
“Men jani, buin dini dadi abada iraga ajak telu, oo, Luh?” 

“Icen titiang ring kekasihan titiangé nginep, sareng kalih Ratu deriki, 
linggah.” 

“Nah, kema ja.... lamun bani buin puikang. Lamun gemes ken anak jele 
dini ragané pulesang, yan sing, da liu-liu rawes. Da nglawan-nglawanin, kober 
sing yang kĉtoanga.” 

Wenten sawatara pukul setengah kalih, usah I Dayu ngayunang; I Made 
raris ngiring Ida memargi kangin kauh ring samping tlagané. Angine ngendir, 
mabar rambut ida, selem, gelgel. 


“Aduh, De, tis dini! Bin pidan atehang Madé I Dayu ileh-ileh?” 

I Made kenyem miragi Ida pangus raris palesipun, “Malih pidan ja I Dayu 
mapekayun, sotaning dados panjak, I Madé boya ja ipun pacang tulak ring 
sapakayun I Dayu!” 

“Baang ja keto I Made panteeees! Namplak-namplak rawes cacep san... 
Adi ada kurungan dini, De? Ada anak Bali dini di pasanggrahan?” 

“Anak makingsan manawi, Tu! Manahang titiang tukang keboné Bali. Ten 
mirib ten ipun Sasak. Aduh, Dayuu, salang titiang mangguh kurungan, éling 
titiang saunduk reraman titiangé jumah.” 

“Kaden, prebekel guruné, De?” 

“Inggih, Tu, kantun ipun mrebekelin.” 

“I Meme nu kajak di Beleleng?” 

“Kantun, Tu. Ten baang titiang ipun malih ka Serai, ngudiang ngalih racun 
mrika.” 

“Sangkal ngalih racun?” 

“Ratuuu, ten nyandang aturang titiang parindikan titiange jumah. Satata 
ricuu kéwanten! Ida aget madué Aji, madué rabi tetiga, pakenyung. Agum 
makatetiga. Ten nahen ricu ring Geria, Tu?” 

“Sing ja, De! Nah, masebeng-sebengan masa nyen sing tahen. Bes jelma. 
Nanging majugjag ibun yange sing tahen. Janinne nu pada rep, takut teken I 
Aji.” 

“Kadi atur titiange dibi sore, yan sampun agum, pakenong, kadung patpat 
reraman titiangé madué pangayah, tan maboya. Kadong sampun tama!” 

“Langah saja, Dé. Ngatuju jenenga jumah yangé, ibun yangé agum tekén 
né lenlenan. Yang takutina san ba! Yan bani menyan ibun yangé, mara 
tawanga I Dayu Priya pasajanné!” 

Suba ja Ratu aget! Jumah titiangé? Semengan pekenan, sanja pasaran, 
bénjangné malih ricu. Bapan titiangé mailon ring kurenanipun cerikan.” 


“Oo, dadua gurun Madéné ngelah kurenan?” 

I Gedé Putra Ariawan 

“Inggih, Tu, kekalih! Nika sampun satata ngawentenang pasaran! 
Panjeroan Ratu, mémén titiangé, kéné pelih, kéto iwang! Kedik-kedik sané 
cerikan masadu, reraman titiangé breguguan. Gerus-gerus, kénten sampun ring 
pamuput. Nahaning titiang sekeel ring reraman titiangé. Aduh, jantos mangkin 
titiang sebet saja ring ipun. Liduné bok titiangé, paida raris ipun, babak belur, 
Tu...” 

I Made masawang sedih, ngembeng; suarannya ngejer. 

Wau rauh ring kurungan ayame kekalih ring sor taru sandaté, makekalih 
caneg, I Dayu ngandika. 

“Yén kéné bulunne, kenken adan siape, De?” 

“Indayang yan kantun titiang éling; dawege kantun murid, yéning nuju 
mrarian sakolahané, reraman titiangé maurukin titiang, “De, ne wangkas! Né 
bang karna, ento dimpil karo, godég, né biing adanné.” Ngéndag pelag, Tu.” 

“Ayam Uruk, oo, De?” 

1 Made kenyir. 

“Inggih, yéning sampun Ayam Uruk, prabuné di Jawa, boya wénten 
sumbungang!” 

“Niki uning ten titiang wastanné; lali sampun titiang... aduh, Dayu, nguda 
data sekenang titiang mlajahin, Niki sampun racun gumi Baliné, Tu. Makada 
memen titiangé matigtig sat nyabran rahina. Dawege wénten kaklecan ring 
Tenganan, reraman titiangé mrika taler. Nuju mrarian Tu! Daweg punika 
sampun mémén titiangé mapaid maoros. Telah jinah ipuné kaon. Sapunika 
Widiné, nuju wénten anak mapét surat ring mémén titiang, surat saking Anak 
Agung punggawa.” 

“Ne, beli cang papetina surat...” 

“Apa, orahang ba? Tawang ba kai kalah? Bes liunan...” Jag endepinipun, 
memen titingé; bah Tuh! Raris bokipune liduna, paida ipun, ingsaka! Titiang 
mlaib daweg punika, yan ten titiang makaon, masiat titiang sareng rerama, 


kayang mangkin kantun atin titiange. Iju kémanten mémén titiange nyelang 

jinah, anggĉna numbasang jagung. Yan ten polih nyelang, sageta bantas munyi 
ipun polih.” 

“Aduh padalem memen Madene.” 

“Sangkal Anak Agung Punggawa nyakolahang Made ka Bandung?” 

“Sampun ja telas tegal reraman titiange amah taji, sami masanda. Yéning 
tan Anak Agung Punggawa ica ring titiang, masa titiang uning ring 
Bandung...?” 

“Masa yang nu idup, oo, De?” 

“Dados kénten, Tu?” 

“Men, yan sing Madé nyaup yang, ugas yangé labuh...” 

“Banggayang ja sané sampun ibi!” 

“Saja, o, De? Kudiang ngalih ane ibi! Len ja rawese, De. Suba ortain yang 
duk...” 

“Arin Ratu? Dayu Kade?” 

“Oo, De. Men kenken yan Made minahin? Lepas I Kade?” 

I Made Sarati tan purun masaur, ipun jejep pramangkin ngamedalang 
rerasannya. 

“Nah, De, pesuang sujatinnĉ!”” 

“Inggih, sapunika ja kayun Ratu, piarsayang, mangkin titiang tan wenten 
uning ring pakencan arin Ratu, nanging yening sahauningin titiang, tan patut 
pamargin Ida i ari ten tindih Ida ring wacana.” 

“Buin kenken, De?” 

“...Napi aturang malih, sampun teh tindih Ida ring wacania.” 

“Nah, kal kanggoang baos, Dé. Toja wacana, Prabu sing yang.” 

“Sampun aturang titiang, yéning ring manah titiang, arin Ratu...” 

“Mitiawacana?” 

“Napi nika, Tu?” 


“Sing tindih, linyok, long tekén rawes. Keto, De?” I Madé manggutan. 

“Be, Made ne keto, kaling anaké lenan sing keto. Tonden maan nitikin 
peteng lemahnĉ, suba, geblug, muputang rawes. Mara ada anak istri, mbuungin 
tetagon, kagelan, anaké suba ngelah salahé... apa, De, adi bujuh...?” 

“Yan anake muani...?” 

“...Ngutang pepacangan, oo, De? Musti anaké muani salah.” 

“Beee, pantes! Yéning sapunika anaké lanang, pinih kaon, nggih Tu?” 

“Jelé tutlus saja, jelé, yan melah...” 

“Ratu ten mrabi sampun?” 

“Sing ja keto, De. Pepesan lepas anaké muani. Nah tuturina ja unduk I 
Dayune jumah. Yang anak ngon teken Ida. “Dayu” ketoang yang Ida, mara Ida 
matunangan “sangkal Dayu wanen san nagih mrabian ring Ida Ketut Gotra? 
Ida suba tetelu madué rabi.” Kene lantas rawes Ida, “Embok Ayu, aruh 
padalem titiang Ida, nyabran ngirimin titiang surat, sampun matantu Ida. Yan 
kayun Dayu, beli ten ja pacang ngalih malih anak istri séosan, ameng-ameng 
ten. Embok Ayu, idep titiang. Ni Diah Tantri ngubadin Ida, mangda ten nglijah 
Ida malih. Padalem titiang rabinidané maketelu ten linguangida, begbeg 
mameng-ameng kémanten Ida.” 

“Kéto rasa rawesida tawang, De!” 

“Men, dados ten durus mangkin?” 

“Anak Ida, ane lanang sing satia teken rawes. Suba nyak I Kade, Ida buin 
madué ameng-ameng, suba patantu, buin madué... yan kĉto pelih adin yange.” 

“Yéning asapunika, udal titiangé atur titiangé, Tu; nyandang Ida i ari duka!” 

“Bih, ngon yang teken I Kade, ba, De. Ada sing rawesida leteh, jag; surat- 
surat, kiriman, tengkalung lakar klambi, kabaya, jag dadianga apanarak. “Ne 


59 


aturang teken Gustin Ketute.” Ketoangida parakanida. Cepung... Nyanan 
petenge I Kade nginep, yang tumben inepina. Sedu-sedu, “Embok Ayu, tan 
pangrasa anaké lanang nika karangkung; titiang bajang, nyagjagin madu 
teteluan nyak, taler tan wénten tindih Ida tekén rawes...” 


“Aruh, Dé, milu yang ngeling ugas ento.” 

“Dayu, lian ja atur titiange, dados tan wenten ka Jawa polih Ida?” 

“Pe, melah sing repotanne De, tungel sajaan Ida!” 

“Ratu ne loba ngambil karirihin...” 

“...Kapradnyanan, keto anaké, De! Anak Ménak sing dadi orahang ririh.” 
“Nggih kapradnyanan...” 

Ica I Dayu, I Made sareng kedek. 

“Aruh, Dé, yan makejang jumah ririh...” 

“Inggih sapunapi?” 

“Telah jinah ajin yangé aba ka Jawa.” 

“Ratu kémanten ja mangda nelasang ongkos jangkayan.” 

“Makutang kéto jinah ajin yangé...” 

“Makutang! Janten makutang.” 

“Adi kéto adi, De?” 

“Yening sampun mrabi, napi kapupu antuk Ajin Ratu.” 

“Nyen nyak nangkidang anak cengkal, De! Yan tawanga, uningin cengkal 


yange, ada sing anak kumerisin teken yang.” 


(masambung...) 

” 


“Hmm, ibu di tengah ne Da, Nada ngebitang langsé kamar ibuné, 


tingalina ditu ibune nyingkrung. 


Agus Sutrarama 


6 6 bu, kenapa?” 


“Ene, biin sakit basang ibuné. Gas ene maan ubad uli mantri 

bedauh nak maan ilang sakitne. Uli ituni né biin sakit, bekan asang, 
ngencehe masih kĉweh. Maan mantrinĉ nyambatin lamun enu gen sakit, apang 
ibu coba ma-USG. Mael mayah USG to Da, o?” 

“Nah, bisa jutaan, Bu. Tapi luungan ba ma-USG, Bu, apang ngenah bagian 
dalame.” 

“Oo...” 

“Ibu suba ngae susu san? Gaenang yang, nah?” 

“Aing, Da. Suba san ubad nyerine inem ibu sik. Bapaké neng nu di kamar 
mandi to, makan sarin nak malu muh, mara tes kayeh.” 

Yen bapak jak ibun ipunne sedek seger oger, mirib Nada lakar maksaang 
juari ngulgul cita-cita ibuné énggal nyujukang balé, tur nyambatang kenehnĉ 
magaé ka luar negeri. Nah, yén anggon ngetohin pianak, apabuin ipianak 
kapah-kapah matetagihan, pastika lakar kaulehang baan i rerama, diapi musti 
tetep ngalih pangentug, manyilih ideh-ideh. Kéwala, yén suba nawang buka 
kakéné kondisi keséhatan ibuné, adaké juari? Nada ka kamarné, nyelepang 


brosuré, ilid di lepitan dugdugan bukun ipuné, kadi ucapan selamat berjuang 


101 


Suara Saking Bali Edisi LXVI | April 2022 


baang timpal-timpal ipuné, kerana déwék ipun suba mutusang tuah lakar dadi 
penonton. 

Makejang dadi gresiuh ulian WCA! Ah, tanguda agen anaké dadi pelihang. 
I Gober masih maan nga-SMS Nada. 

Da, masak kamu sing milu? Aku ane olog-olog kéné gen milu, Da. Silihang 
malu pis Da, kayangne ngaba dollar mulih! Mai, Da! 

Ibi semeng payu Nada ngatehin ibuné macek lab di Denpasar. Simpenan 
bapakne katarik duang yuta anggon miyanin. Apanga jelas tawang, diapi 
ongkosne tusing mudah. Mara ja lakar mulih uli travel tongos trening ipuné, 
kala ipun ningalin HP-né, ada SMS uli Ewik. 

Wi Nada dimana? Ewik lagi di rumahnya Wi Arsa nih sama Eka, Wi Arsa 
abis kecelakaan tadi siang. 

Ewik nyambatang, ituni teka uli WCA, Yan Arsa labuh ulian nga-rem 
mendadak, lantas ban montornĉ maserĉt ulian ada lad-ladan bias di jalané. 
Nada mutusang lakar ka Mambal malu ningalin Arsa mara lantas mulih. 

“Nak ada bias ladne di jalané, De,” keto memene Yan Arsa nuturang. 

“Aget aku ngelah perawat cager dini, Da, hihihi,” abetné Yan Arsa saha 
nyledet Ewik jak Eka. 

“Tih, apa sih... Apang ja Ewik, ané ngamaang maem, ngasopin, ngamaang 
minum, hehe,” sautne Eka nyaru ngadesem. 

“To... kan, Eka uba cemburu haha,” Arsa ngrikkik. 

“Sajan to aget ada Ewik jak Eka. Emek teka uli peken madagang, suba li 
tuni ladné Ewik jak Eka dini, kanti suba nyemakang makan kone. Piringé suba 
mumbah masih,” munyin memenĉ Arsa. 

“Nah, mun ngumbah piring, Eka san to, Mek hahaha,” munyinne Eka ngaé 
ajak makejang kedek. 

“Nada, ing milu berangkat?” Petakon memene Arsa dadakan, ngaĉnang 


Nada kabilbil akejep. 

“Yang.. jumah gen malu, Mek. Sing tawang mani durian,” saut Nada 
adĉng-adĉng, buka nyidayang mamaca uli tabuh suaran méméné Arsa, ada rasa 
jejeh maguat ditu. Musti joh ngajak pianak, sepi kakalahin, magrunyung buka 
nundunin kenangan kelangan, ada ngembeng di kadadua paningalan tresna 
ento. 

“Oo... dija kaden tongos ento,” abetne i meme. 

“Nah, Mek, nak kejep masih Mek, sing ja kal masa.” Buka keweh Nada 
ngalih lengkara apang méméné Arsa tetep semangat. 

“Semangat Mek. Kayang né Wi Arsa mulih liu sé ngaba dollar, hahaha.” 
Biin Eka ngaé makejang dadi kedek. 

Uli satuane Arsa, makejang payu lulus, tuah Alit ane dadiné buung milu. 
Last minute ipun nyambat sing milu tést, ulian ngarasa ragu ngajak kondisi 
fisik ipuné lakar ngalawan papat musimé ditu. Ané paling jejehin ipun tuah 
musim saljunĉ. 

“Arra nakonang kamu, Da. Ia ngadén kamu lakar milu,” abetné Arsa. Nada 
tuah manggutan. 

Arsa, Ari, Budi, Gober, Mira, Arra, kanenem timpalné Nada, anggota kelas 
B ngansan sibuk, ngansan sawai permisi di tongos ipuné trening karana musti 
ngamilunin pengarahan di kantorné WCA. Musti ngurus passport ipuné, lan 
kayang ene lakar ka Surabaya ngurus VISA-ne. Nada tetep nyalanin sisa telu 
bulan rutinitas tréning ipuné. Tusing kapah masih ipun ngusap tangkah, buka 
ngantiang paduman buin pidan lakar nyidang nyalanin kasibukan buka timpal- 
timpalné ento. 

Paklenting sanja ento di paonné Mémé Adéné Nada di kampung. Gelas, 
piring tan parérénan kasad-kisid buka sing sabar nagih malunan kaisinin. Isiné 
enu kaolah di tengah pangorénganné, ngerodok lengisé, mangepul andus 
mabalap nyujuh langit-langit buka sayong, mabo ngundang seduk basang. 
Bibih gelasé payu mapadu jak bibih tipis ipuné, yéh dinginé kainém, nayuhang 
kebus. 

“Mih, nak apa ya gaene ene jak ponakan jegeg Bu De ene?” Meme Ade ka 
tengah paon, ningalin ponakane sibuk padidian, limane telah deket terigu. 

“Bu De... haha, Gendis lagi nyoba resepné Mbok Ya nih... Tara...” Gendis 
ngedengang jaja donat ané mara pragat magoreng. 

“Wih, kok nyak luung empuk-empuk kene, Dis?” 

“Iya, soalnya dibuat dari hati, hehe...” Kenyirne Gendis ngalahang gula 
alus ané jani kasambehang di duur jaja donate. 


H 


“Ngansan jemet, ngansan rajin ponakan Bu Dé sayang né jani,” abetné 
Mémé Adé saha ngusap bok alus ponakan ipuné ento ané mara kagetep apala. 

Sagetan ada munyin pintu gerbangé di malu kaampakang, “Dé Nada, 
éngkén né, masuk san né?” Munyinné Bapa Man nyapatin tamiuné ento. 

“Yang tréning san kejep, Pa Man. Né, orina jak ibu ngabaang baju 
kebayané Mémé Adé, uba pragat.” 

“Engken nyak ramé pasuh ibué?” 

“Ada gen ja Pa Man janian.” 

“Nah, mulihan nak muh. Meme Ade di paon,” abetné Bapa Man. 

“Me Ade...” Nada menekan lan madengokan di aling-alinge. 
“Nada mai, mai ka paon. Eh, kebaya Me Adene uba pragatanga ajak ibu, 
ae?” Meme Ade pesuan uli paon, maekin Nada. 


“Uba ne Me Ade, eh.” 





“Da,” Nada ningalin Gendis. Gendis makenyem. Ebokne ane pidan lantang 
jani bawak apala, ngaĉnang manisne ngansan ngenah. 

“Dis, mm... kamu beda...” Nada ngewales kenyemné Gendis. 

“Mm,” Gendis nyliksikin dewekne ane mara kasambatang beda ngajak 
Nada. 

“Ih, eda anak tingalina gen anak bajang, dadi lek anaké,” abetne Meme 
Adé, lantas ngedeng limane Nada ngajak menekan ka paonnĉ. 

“Nih, hasil karyane Gendis,” abetne Meme Ade mukak penekep dedaarane 


di duur méja makanne. 

“Wihh...” Nada ngarasa kagum ajak makejang ane tingalin ipun. Tuara 
lakar ngadén Gendis dadi dueg ngaé masakan buka kakéto. 

Gendis makenyem didiana sambilanga maumbahan di sisi. 

“Enak Dis,” munyinné Nada, makibeh pesu uli bibihné bekan misi jaja 
donat. 

“Iya? Baru belajar aku, Da,” sautné Gendis, ngedasin piring jak gelas di 
betén kecoran yeh keranne. Ada tél peluh a bulih ulung, tuunan nuluh baong 
ipun, ilang di lepitan baju kaos. Nada inget adan anak ané lĉnan. 

Gendis nyemakang Nada és cincau ane busan gaĉna. Nada negak di sisi 
ngantiang, sambilanga malihin HP-nĉ. Paclentang munyi di HP-né ane mara 
kaidupang, suba mati uli tunian sekat di kantor tongos treningne. Kĉnkĉn ja 
paru-paru megarang pesu ngalih oksigen. Makudang miss call uli abesik adan 
ento, lan SMS. 

Da, kamu ada dimana? Motor ku mati. 

“Da, nih cobain.” Ratu, kenyem ayu ento suba pasti dadi jaminan manis és 
cincau gagaĉnan ipuné. 

“Dis!” 

“Iya!” 

“Makasi. Aku harus pulang sekarang.” 

Nada nabieng ngalahin umah Bapa Mannĉ. Helm ipunne ane tondĉn maan 
kakejang jumah, ulian ibusan teked jumah, ibune ngorahin ngabaang malu 
Meme Adene baju kebaya ipuné ane mara kapragatang baan ibuné, apang 
nyidang anggona nyanan sanja ka pura. Nada tuah ngirim SMS-ne mulih 
ngorahang déwékné musti buin ka Badung. 

Sagencang-gencangne. Motor bébék ipunne ngarotok ulang-ulih tondén 
seken maan istirahat, patuh ngajak ane negakin. Nada biasa ngamatiang HP 
ipuné yen nuju jamne trening, lan mara kaidupang yén jam istirahat. Ituni tuah 
setengah hari di tongos treninge, ulian manager ngelah acara. Lan Nada mara 


lantas busan di umah Bapa Manne ngidupang HP-ne. Arra miss call, ada pang 

lima, lantas nga-SMS, nyambatang yen montor ipuné nadakang mati, di 
bengang sepi Bypass Sanurĉ. 

Kangin kauh paliatne Nada sambilang tetep nyalanang montorne, kéwala 
tuara ada lawatné Arra tingalina ditu. Hh. Lantas Nada ngarérénang montorné, 
mara pamuputné nélpon.\ 

“Arra!” 

“Da...” 

“Maaf, aku matiin HP-ku. Uda di kost, kan?” 

“Iya. Da... tadi akhirnya Yuni datang dan nyariin bengkel. Takut banget 
tadi.” 

“Mm...” 

“Kamu baru pulang trening, Da?” 

“Iya, Ra. Ra, bindan ja ka Surabaya?” 

“Senin kita berangkat. Doakan lancar ya, Da.” 

“Iya.” 

Astungkara Arra suba neked selamet di kost ipuné. Nada tuara ja kanti 
lakar nyambatang makejang tekĉning Arra. Yén ipun sujatiné suba maan mulih 
ka Tabanan, lantas buin mabalik ka Sanur. Tumbén-tumbénan Arra tulung- 
tulung, kéwala Nada tuara nyidang nulungin. 

“Nada, makasi nah uba teka,” abetné Mira né negak di maluné Nada. 
Makejang enu ngantiang bus malamé lakar berangkat ka Surabaya. Ipun 
makejang lakar ngurusang Visa ipuné. 

“Doakan nah, Da!” Abetné Ari Kusuma ané negak di sampingné Nada, né 
jani majujuk, majalan ngauhang, payu ngenjit krétékné buin besik. 

Arra teka uli kangin, nyelepang HP ipuné ka tas, enu anget suud makelo 
nerima télpon. Arra negak di sampingne Nada, paliatné ka malu tusing ja ka 
samping tengawan, tusing ja ka Nada. Arra tuara ada ngamalunin ngomong 


apa. Nada masih mendep. 

“Bro, Sis, mai! Buse makire berangkatt,” munyinne Yan Arsa tanglus buka 
loud speaker, ngat makejang anak lenan di kursi tungguĉ masih dadi 
matolihan. 

“Makasi, Da, uba mai.” Abetne Arsa melekuk Nada. 

“Sukses nah.” Nada ngusap-usap tundun timpalnĉ ento. 

Sakabesik penumpange menek, macelep ka tengahing bis malame. Arra 
durian kakedetin baan Mira. Tuara ada aukud kruna peteng ento, tuah kenyem 
atenga anĉ dadi gapgapan upah dingin, lakar aba mabalik mulih. Nada tuara 
ngerti ulian apa dewekne tuara enyak ngamalunin nyapatin Arra, buka ipun 
masih tuara ngarasa perlu nawang unduk apa ada di kenehne Arra. Abesik ané 
tawanga, rasa ento jani, buka jaum-jaum ane kaselehin jaran numbrag, ngamuk 
nebek maksa kasisi, suba med sasajan makarantina di tengahan ati. Nada, enu 
negarang naanang, 

Apang kamu nawang, tusing sanget penting Arsa, Mira, Ari, makejang!! 
Aku mali, tuah ulian Kamu. Kamu, Ra. 

Bisé suba majalan, andus knalpotné ngepul kuri, selem, nyapuhang 
makejang lengkara rasa, masaih jak abu, dadi besik ngajak peteng. 

“Makelo ja kamu mara nélpon, Ra. Jung De, o..?” 

“Aing, Mir. Yuni mara nelpon.” 

“Oo...” 

Katemuang, benda cenik ane tusing patutnĉ nongos di tengan basang ibu 
ipuné Nada. Miom ento ane ngaĉnang mias, ane ngulgulin sirep ibuné sabilang 
peteng. 

“Saran saya, diangkat. Mumpung dia masih kecil. Kalau dibiarkan, 
takutnya membahayakan.” 

“Oo, gitu ya Dok,” ibuné Nada tuah malengok ningehang penjelasan 
Dokterĉ, buka ngalih abedik selah, alternatif apang tusing ja kanti maoperasi. 

“Ibu, uda ga ada rencana hamil lagi, kan?” petakon Bapak Dokteré 


nugtugang. 

“Ten, Dok.” Ulian miom ento tongosne di rahim, operasi pengangkatanne 
lakaran ngaĉnang anaké tusing buin nyidaang ngelah pianak. 

Saenuné ‘kemungkinan’ seger tanpa musti kabedah ento ada, apaké 
nganggon hérbal, apaké matusuk jaum, lakar nyadia kajalanin. Bapak ngajak 
ibuné Nada cumpu lakar nyalanang makejang alternatif ento malu. Nada 
ningehang, tetep musti waspada. 

Ra, aku makeneh timpal aku ento bahagia. Makejang pada akhirné tuah 
lakar nuju kehidupan berkeluarga, ngelah pianak, lan bermasyarakat. Lan 
berkeluarga boya ja tuah unduk dua individu, kéwala unduk hubungan dua 
keluarga. Hm, kamu suba nyalanin, kamu pasti suba lebih tahu unduk ento. 
Kamu berhak bahagia. Ra, selama ené ada anak ané sayang jak kamu, anak ané 
sanget merhatiin kebahagiaan kamu. 

Arra musti ngulahin lengkara-lengkarané Yuni dugas di télpon ipuan 
petengé ento. Ulian jani suba giliran ipuné kapanggil macelep lakaran 
interview. Lengkara-lengkara ento aluh ngencegin di kala ipun bengong. Ento 
tuah tutur dalem sahabat, setata lakar ngarepang ané terbaik ring sahabat ipuné. 

“Engken, Bu? Ada asané perubahan?” Petakonné Nada, maekin ibuné sanja 
ento, teka uli tréning. 

“Ngigisang sih miasne. Nah, kel tetepang Ibu malu nginep obat hérbalé,” 
saut ibuné sedek di malun TV nugtugin lanjutan sinétron dademenanne. 

Siki Januari 2005, keplagan makudang kembang api di akasa, nyiriang 
warsané anyar. Makudang ipian ane kaarepang lakar nyekala di warsané ene. 
Ada masih ané nadiang malam pergantian tahuné ento dadi malam perpisahan, 
ulian lakar sayaga berjuang di atiban ané bisa dadi énggal, bisa masih dadi 
makelo ento. Arsa malekuk mémé lan adin ipunné, kala ngamaang duman nasi 
kapertama, di acara makan bersama ngajak penyaman ipuné. Sigsigan méméné 
tuara aluh baan ngengkebang. 

“Yan, jemetang nyanan ditu, nah. Acep sasuunan uli ditu. Lasang bayué, 


dini Pak Dé jak Pak Tut ane ngarunguang memeke jak Dék Ari. Pokokne mani 

mulih pang payu ngelah usaha lele dumbo nyan...” Abet Pak Déné Arsa, blin 
bapak ipuné. 

“Nah, Pak De. Pak Tut masih, yang nitip memek jak adik, nah.” 

“Nada, rahajeng warsa anyar, my bro. Da, yen minggu depan ngaé acara 
manggang di kos, éngkén asané? Pas san uba cair né uang béasiswa ragaé, 
cocok asané to Da. Nah, anggon acara perpisahan ragaé masih...” munyinné 
Yan Arsa di télpon, dadi walesan SMS selamat tahun baru ané mara kirima 
ngajak Nada. 

“Ok, Ar. Raga nyumbang apa né?” sautné Nada. 

“Arah... jeg, barengin dadi tuan rumah gén. Raga ngorin timpal-timpal 
akelas masih, jak ada lad kakak-kakak kelas bedik kel orahin masih.” 

“Ok.” 


(masambung...) 


Agus Sutrarama 
magenah ring Tabanan. Kakawiannyané naanin kawedar ring Bali Orti 


Sampun ngamedalang cakepan pupulan satua cutet “Bulan Satwak”. 

puisi-puisi 
ni made irma 
wulandari 

Praya Katur Swalapatra ring Aji 


Aji sané magenah ring muncuk hredaya 
Sampun kalih masa Aji budal tan papamit 
Tan karasa, 

duang tiban suba iraga pasahing genah 
Rasa-rasa mentik ri kala kacan-kacan bukune 
makisi isin idep iragane sané saling maulat 
Kadirasa nyatusang tiban sastrane 


tusing lakar med bakat tenun yan Aji pinaka belidané 


Mangkin titiang sampun dados pucuk 

ane kembang ring selegan manah Ajinĉ 

Yadiastun déréng sida antuk ngwewehin adan manis sané icen Aji 
Tiang setata mamargi, apang sida ngawé sukaning wong len 
Temon-temon Ajiné stata jalaran matemu 

yadiastun tan macepuk 

Kadirasa ibah pajalan tiangé 

Atenga tusing nyidang buka Aji ané nunggal paripurna 

Purnama kadasa, Aji sampun kedas 

Ngayah kasarengin dewata-dewati 


Newata Aji 

Pabesen 


Kari marawat ring manah pabesen Ajiné 

Selegang ragane apang nyidang masuk kanti doktor 

Selegang ragané apang nyidang nulungin anak lénan 
Selegang ragane apang nyidang ngedum demen ajak anak tuna 
Kari marawat ring manah lawat Ajine 

Dugasĉ iraga nyatuang para ksatria sura wira 

Dugasé iraga nyatuang para sujana wicaksana 

Dugasé iraga nyatuang isin-isin buku ané ngulangunin manah 
Kari marawat ring manah semayan Ajiné 

Ri kala iraga kapalasang galah 

Ri kala iraga kapalasang genah 

Ri kala iraga katemuang karma 


Dumadak karmané sida nemuang iraga malih 


Irma Wulandari, 2022 


Ni Madé Irma Wulandari, S.Pd., M.Pd 
wantah Kepala SMP Negeri 1 Ubud. Waged sajeroning mabebaosan nganggén 


basa Indonésia 

Kitut 


malajah adan-adan 
mua, uli mua naga 
kanti mua tum 


Kadek Sonia Piscayanti 


aen sing ningeh ada nak ngaukin timpalne aji mua naga, atau mua 

ancruk, atau mua tum. Yang sai ningeh terutama dini di Bleleng, pas 

kebetulan ada nak macanda, atau ada nak ba kenal akrab, kapah 

tepuk, saling jailin, atau saling cacad, pesu ba macem-macem mua, uli mua 

naga, mua ancruk, mua tum, sampai mua talenan, mua caratan, mua aspal, mua 
apa gen ja. 

Nah uli dija sih asal muasal jenis jenis muane né. Yang masi kondĉn 

menelusuri, tapi anf menurut yang ngaĉ penasaran, adi bisa jenis-jenis muang 


liu gati. Yén catet, kéné klasifikasinĉ. 

Pertama, ane berdasarkan pendekatan menyerupai binatang. Misalnĉ mua 
naga. Nah, masalahn€, suba taĉn nepukin naga? Adi bisa ngoraang mua naga. 
Nah to ba. Mungkin, né mungkin, ipidan anaké to demen jak naga, sai ningalin 
bentuk naga, atau naga to dibayangkan serem, mungkin, dadiné amen 
ngoraang anak aĉng, atau serem kaukina mua naga. Naga to ane kĉnkĉn sih. 
Naga ane to kan. Ané to encén, nah pokoknĉ amen ngorahang naga biasané 
terbayang kan. Ane gagah tapi nakutin to. Asananga sing taén nepukin naga di 
kehidupan nyata kecuali di buku, gambar, lukisan, patung, atau di film-film, 
mungkin uli dini inspirasinĉ. Ane kaukina mua naga, meskipun anakne bagus 
sebenehnĉ, tapi jeg amen ajum atau ngedegin, atau serem (sing dadi tawah 
sebengne), orahanga mua naga. Pedalem masi nagane sing pelih apa, adi 
dadianga métafora mua jelema. Sorry, nah naga. Né beler ti timpal-timpal 
yangĉ. 

Kedua, anĉ berdasarkan pendekatan menyerupai makanan. Mua ancruk. 
Nawang madan ancruk? Es campur adan umumnĉ, tapi dini misi ancruk, és 
ane misi sejenis jaja ané macem-macem isiné, ada agar-agar, bubuh sumsum, 
bijik, santen, megenep pokokne. Jaan ti. Pokokne ancruk to terkenal di Bleleng, 
sing nawang amen di tongos lĉn. Uli dija tekan makanane sing tawang masi. 
Pokokne né masan sanja-sanja, pas matahari terbenam, to naar ancruk jaan ti. 
Romantis. Pas gati. Oya apa hubungane jak mua. Mungkin ne, mua ancruk to 
artinĉ mua campuran, mua misi megenep unsur, ada unsur oriental, Balinese, 
Javanese, Koreanese, dan nese nese ane len. Mungkin. Tapi pedalem masi 
ancruke adi siliha dadi metafora mua, padahal ya kan sing ngerti apa. Sorry 
nah cruk. 

Contoh lén ane nganggo pendekatan makanan to mua tum, nawang tum kan, 
ento teh lawar makukus makaput aji don biu, adane tum. Nah amen tum ne kan 
ciri khasne makaput aji don biu, mua tum ne berarti muanĉ mesib ajak 
kaputanĉ apa jak isin tume? Amen kaputane bentukne kan segitiga, misi semat, 


berarti mesib kĉto. Amen isiné, tum kan ada tum lawar nangka, tum timbul, 

tum isi, nah macem-macem. Amen tum nangka berarti jaan. To ba sing 
nawang, pokokne mua tum artiné kĉto ba. Jaan. 

Ané lénan buin teken ane pendekatan adan binatang jak makanan, jani ada 
kategori ketiga, pendekatan adan benda-benda. Alias pendekatan barang- 
barang. Misalne mua talenan, mua caratan, mua kikihan, mua apa buin ah. Liu 
ba. 

Contoh besik. Mua talenan. Nawang talenan? Ento teh ane anggona tatakan 
nektek bé atau basa. Ento madan talenan. Talenan anggo nektek bé to biasané 
linggah gedé tur tebel. Linggahne bisa diameter 60 senti, atau 70 senti. 
Linggah kan, ada masi amen dagang bé, talenane bisa amĉja, bisa amĉter 
lantang talenane. Nah terus mua talenan maksudne apa. Muane mungkin lébar, 
tebal tur mirip jak talenan. Nah bayangkan ba. 

Contoh len. Mua caratan. Nawang caratan? Ento teh. Ane sai anggona 
tebak-tebakan waktu pelajahan basa Bali di masa lalu. Apa ane cekuk 
kajengitin? Jawabane caratan. Kendi bahasa Indonesiane. Potongan caratanĉ 
ene langsing lanjar, beténné misi yeh, duurne cara baong, lurus langsing, 
biasané ditu ba tongos limané, ngisi bagian baong sambil nuruang yéh ka 
bibihé, trus langsung ba glek glek. Harus bisa nahan kedék amen naar yéh uli 
caratan apang sing simpatan. Nawang simpatan? Ento teh ané pas makan trus 
yehe macelep ka cunguhe. Nah to ba. Terus mua caratan to kenken. Ulesne 
muanĉ langsing lanjar tirus sing misi belok, terus di betén agak kembung, kĉto 
ulesné, bayangkan ba. 

Terakhir jani mua kikihan, nawang kikihan? Apa ah, to téh ané anggo 
ngikih nyuh. Bahasa Indonésiané parutan. Amen kikihan né ciri khasné kan 
ada permukaan ané misi logam lancip-lancip mangan-mangan cenik-cenik 
tersebar. Amen pasang kemu nyuhé sambil teken terus gésékang, nyuhé dadi 
sambrag cenik-cenik, bisa anggo ngage lawar, urab, santen, tur ané lĉnan. Nah 


suba kéto jani, apa hubungané jak mua. Nah mua kikihan né mungkin 

maksudne muanĉ misi bintik-bintik lancip mangan, misi cara apa ah, nak kéto 
ba. 

Di samping ané omongang busan to, cara janine, berdasar éksprési, buin 
liunan ada mua, ada mua manis, mua pura-pura manis, mua pura pura belog, 
mua dramatis, mua tragis, muah mua-mua ane lĉnan. Ada mua campuran masi, 
mua tragis komĉdis, mua tragis bengis, atau mua campuran len. Ane ngetren 
liu masi ada mua jenis lén. Ada mua wisuda, mua wedding, miwah mua 
natural, mua effortless beautiful. Ada masi ane lĉnan. Nawang kan. Mua apa 
alih ada gen. Jeg tinggal pilih, tinggal transfer, otomatis mua bisa diganti. 


Sesuai pesanan, sesuai transferan. 


Kadek Sonia Piscayanti, 
embas ring Singaraja, 4 Maret 1984. Kakawiannyane kawedar ring makudang- 
kudang media minakadi Jawa Pos, Koran Tempo, Bali Post miwah sané lianan. 

Cakepannyane sané sampun embas luire “Karena Saya Ingin Berlari Saya 
Ingin Berlari” (Akar Indonesia, Yogyakarta, 2007), Buku Sastra “Literature is 
Fun” (Pustaka Ekspresi, 2012), “The Story of A Tree” (Mahima Institute 
Indonesia, 2014), The Art of Drama, The Art of Life (Graha Ilmu, 2014), A 
Woman Without A Name” (Mahima Institute Indonesia, 2015). Mangkin 
dados pamucuk ring Komunitas Mahima miwah dosen ring Jurusan 


Pendidikan Bahasa Inggris Undiksha. 

Kamus] 


kamus 
bali - indonesia 


be.kul n pohon buah-buahan yg berbuah bulat kecil-kecil berwarna coklat dan 
rasanya sepat: pilih-pilih — bakat buah bangiang, pb terlalu memilih akhirnya 
mendapat yg jelek 
be.kung a mandul (tt orang, binatang); tidak mempunyai anak 
be.kut a bengkak pd pelupuk mata akibat menangis; sedih 
be.kut-be.kut a bungkuk-bungkuk 
be.ku.tis n ulat pd tahi sapi 
bél n bel: 
bela v dibelnya; 
ka.bel v dibel (oleh); 
ma.bel v 1 dibel; 2 memakai bel; 
nge.bĉl v 1 menekan bel; 2 memberi tanda dg bel 
be.la v 1 bela: -- pati membela sampai mati; 2 bunuh diri dg cara terjun ke dl 
api unggun sbg tanda setia; 
be.la.na v dibelanya; 
be.la.nin v bela; 
be.la.nina v dibelanya; 
ka.bĉ.la v dibela (oleh); 
ka.bĉ.la.nin v dibela (oleh); 


ma.be.la v ada yg membela, 

me.la.nin v membela: ~ gumi membela tanah air 
be.la.bar n banjir: -- pangkung, ki jarangjarang mendapat penghasilan 
be.lad a 1 pelan; lambat, lamban: pajalanne -- jalannya lambat: 2 jarang: tuake 


-- masan ene jarang ada tuak musim ini, 3 tipis; kabur: warnané -- warnanya 
tipis be.lag.bag > blagbag 


be.lah 1 v pecah; 2 v belah; 3 n kartu ceki; 
abe.lah num setengah depa (tt ukuran): adepa -- satu setengah depa; 
be.be.lah.an n barang-barang pecah belah; 
be.laha v dipecahnya; dibelahnya; 
be.lah.an n pecahan; 
be.lah.ang v pecahkan; 
be.lah.anga v dipecahkannya; 
be.lah.in v pecahi; belahi; 
ka.be.lah v dipecah (oleh); dibelah (oleh); 
ka.be.lah.ang v dipecahkan (oleh); 
ma.be.lah v terbelah; 
ma.me.lah v membelah; 
me.lah v membelah: ~ tipat membelah ketupat; 


me.lah.ang v memecahkan 


be.la.kas > blakas 


be.lang n belang; loreng: -- bungkem belang bermoncong hitam (tt anjing) ; -- 
kalung belang pd leher (tt itik), -- belut 1 tidak merata; 2 tidak teratur; 3 tidak 
selesai dg baik (tt pekerjaan); 


ma.be.lang v berbelang 


be.lang.sah > blangsah 


be.lang.sut — blangsut 


!be.las v cerai; pisah; lerai; 

be. lasa v disapihnya; 

be.las.ang v pisahkan, ceraikan, 

be.las.anga v dipisahkannya; diceraikannya; 

ka.be.las v disapih (oleh); 

ka.be.las.ang v dipisahkan (oleh); dileraikan (oleh); 

ma.be.las v tersapih (tt menyusui bayi), 

ma.be.las.an v terpisah; 

me.las v menyapih; memisahkan; 

me.las.ang v memisahkan; menceraikan; melerai; 

pa.me.las n alat untuk menceraikan (dr pertunangan atau perkawinan) 
2be.las n belas; pat -- empat belas; nem -- enam belas 
be.lat n tanda, 

b€.lata v ditandainya; b€.lat.ang v beri bertanda; 

be.lat.anga v diberinya bertanda; 

ka.bĉ.lat v ditandai (oleh); 

ka.b€.lat.ang v diberi bertanda (oleh); 

ma.bé.lat v bertanda; 

mé.lat.ang v memberikan bertanda; 

mé.lat.in v menandai 
be.lat n batas; sekat; 

be.lat.in v batasi; sekati; 

be.lat.ina v dibatasinya; disekatinya; 

ka.be.lat.in v diberi berbatas; dipasangi batas; dibatasi; disekati; 

ma.be.lat v berbatas; bersekat; 

me.lat.in v memasangi batas antara; membatasi; menyekati 
1Bé.la.wa n nama samaran Bima ketika di Kerajaan Wirata 


?bé.la.wa n tukang membuat adonan lawar 


be.la.yag > blayag 

be.la.yur.an > blayuran 


bel.bel a agak lebar (tt muka): mua — muka (wajah) agak lebar. 
bel.bel, bel.bel.an v tersumbat; tidak lancar; 
ka.bel.bel.an v 1 tersumbat; 2 tidak dapat berpikir; 
mel.bel.in v menyebabkan tersumbat 
be.lĉd, me.lĉd v meleleh; 
be.lĉda v dilelehkannya; 
ka.be.lĉd v dilelehkan (oleh); 
ma.be.led v meleleh: gulane ento ~ gula itu meleleh 
be.led, ma.be.led v berbaris panjang; berbondong- bondong 
be.leg a persis: pengawakne -- buka bapane perawakannya persis spt bapaknya 
be.leh Ks v telan; 
be.leha v ditelannya; 
ka.be.leh v ditelan (oleh); 
me.leh v menelan 
bé.lék a lembek; 
b€.lĉk.ang v lembekkan; 
b€.lĉk.anga v dilembekkannya; 
ka.b€.lĉk.ang v dilembekkan (oleh); 
me.lek.ang v melembekkan; semakin lembek 
!be.lĉk n kaleng; 
be.lék.an n kalengan; 
be.lék.ang v kalengkan; 
be.lék.anga v dikalengkannya; 
be.lĉk.in v kalengi; masukkan ke dl kaleng; 
be.lék.ina v dikalenginya; dimasukkannya ke dl kaleng; 
ka.be.lék.in v dimasukkan ke dl kaleng (oleh); 
ma.be.lék.an v berkaleng; 


me.lék.in v memasukkan ke dl kaleng; mengalengi 

2be.lĉk n tahi: tai -- tahi ayam yg lembek 
be.leng n sj sirih 
be.les, ma.be.les v tidak putus-putusnya (tt kedatangan) 
be.ler a 1 nakal; kurang ajar; kasar (tt tingkah laku); 2 bodoh; 
ma.me.ler v berlaku nakal; kurang ajar 
be.let, ka.be.let v 1 terhalang; 2 kehabisan akal; tidak dapat melanjutkan 
perjalanan krn hujan, banjir, dsb; 
be.let.ang v halangi (waktu menangkap sst); kurung bersama-sama; 
be.let.anga v dihalanginya; dirintanginya; 
be.let.in v halangi; rintangi; 
be.let.ina v dihalanginya; dirintanginya; 
ka.be.let.ang v dihalangi (oleh); dirintangi (oleh); 
ka.be.let.in v dihalangi (oleh); dirintangi (oleh); 
ma.be.let-be.let.an v menghalang-halangi; 
me.let.ang v menghalangi; merintangi; mengurung 
beli v beli; 
be.li.ang v belikan: ~ ia baju belikan dia baju; 
be.li.anga v dibelikannya; 
beli.na v dibelinya: bukun tiange ~ baan timpale buku saya dibeli teman; 
be.li.nin v beli sst (pd); 
be.li.nina v dibelinya sst (pd); 
be.li-beli.an n sst yg dibeli; ka.be.li v dibeli (oleh); 
ka.be.li.ang v dibelikan (oleh); 
ka.be.li.nin v dibelinya sst (pd); 
ma.be.li v terbeli; 
meli v membeli: tiang ~ baju barak ené saya membeli baju merah ini; 
me.li.ang v membelikan; 
me.li.nin v membeli (pd) 


2be.li n 1 abang: kakak laki-laki: 2 suami: 

be.li.ang v panggil abang: berabang; 
be.li.anga v dipanggilnya abang: 
ka.be.li.ang v dipanggil abang, 
ma.be.li v berabang; memanggil abang 
be.li.bar a muda, belum matang (tt buahbuahan): buah manggise enu - tonden 
dadi ajeng buah manggis itu masih muda belum boleh dimakan 
be.lig a licin: adeng-adeng, jalanne — pesan pelan-pelan jalan licin sekali; 
be.lig.ang v licinkan; 
be.lig.anga v dilicinkannya; dibuatnya menjadi licin; 
ma.be.lig-be.lig.an y bermain-main di tempat licin; 
me.lig.ang v melicinkan; membuat licin; 
me.lig.in v menyebabkan licin 
be.ling v hamil, bunting; mengandung; 
be.ling.an n kandungan: ngulungang - menggugurkan kandungan, 
be.ling.ang v dikandung: dugase ia sedeng ~ tiang pd waktu dia sedang 
saya kandung, 
be.ling.anga v dikandungnya; 
be.ling.in v hamili; buntingi; 
be.ling.ina v dihamilinya; 
ka.be.ling.in v dihamili (oleh); 
me.ling.ang v mengandungkan; membawa dl kandungan; 
me.ling.in v menghamili, menyebabkan hamil 
!be.lit, ma.me.lit v membandel; tidak mau mengaku yg sebenarnya 
?be.lit Jbr a agak gembung 
!be.lod n arah ke laut (selatan bagi daerah Badung dsb dan utara bagi daerah 
Buleleng) 2be.lod, ma.be.lod a lekas tinggi 


be.lod.an n sj ikan laut 

be.log a bodoh: ia sing naik kelas kerana -- dia tidak naik kelas krn bodoh, -- 
megandong, ki pura-pura bodoh, tp mau mengambil keuntungan; -- ajum suka 
dipuji; 

be.log-be.loga v ditipunya; 

ka.be.log.an n kebodohan; 

ka.be.log-be.log v ditipu (oleh); tertipu (oleh); 

ma.me.log v bersikap bodoh; diam tidak mau berbicara spt orang bodoh; 

me.log-me.log v menipu; berpura-pura bodoh 
be.loh a terbuka lebar; menonjol lebar (tt mata); -- mata sj ikan laut yg 
matanya besar 
be.lok v belok; 

be.lok.ang v belokkan; 

be.lok.anga v dibelokkannya; 

ka.be.lok.ang v dibelokkan (oleh); 

ma.be.lok v berbelok; 


mé.lok.ang v membelokkan 


(masambung...) 


Catetan: Kaambil saking Kamus Bali-Indonésia Édisi Ke-3 sané kamedalang 


antuk Balai Bahasa Bali 

